PRK Batu Sapi: BN Sokong Siapa Saja Calon Dikemukakan GRS

KOTA KINABALU : Pengerusi Barisan Nasional (BN) Sabah, Datuk Seri Bung Moktar Radin akan menyokong sesiapa saja calon yang akan dikemukakan oleh Gabungan Rakyat Sabah (GRS) pada Pilihan Raya Kecil (PRK) Batu Sapi.

Beliau berkata, ia termasuk sekiranya ada calon daripada Parti Pribumi Bersatu Malaysia (Bersatu).

“Sesiapa saja kita bantu, kita dalam gabungan,” katanya ketika ditanya Sinar Harian pada satu sidang akhbar di bilik mesyuarat di Jabatan Kerja Raya, di Sembulan hari ini.

Bung Moktar yang juga Timbalan Ketua Menteri Sabah, bagaimanapun tidak menafikan turut mendengar khabar angin bahawa Bersatu akan kemukakan calon pada pilihan raya itu.

“Khabar angin, semua orang dengar… saya belum pasti siapa mereka akan calonkan tetapi ada mengatakan salah seorang pemimpin Bersatu di Batu Sapi,” katanya.

Beliau juga tidak menolak khabar angin bahawa Ketua Penerangan Bersatu Sabah, Khairul Firdaus Akbar Khan sebagai calon di Batu Sapi.

“Khabar angin (Khairul Firdaus), ya,” jawabnya dengan ringkas.

Terdahulu, terdapat khabar angin bahawa Ketua Bersatu Bahagian Batu Sapi itu akan bertanding dalam PRK Batu Sapi bagi menentang calon daripada Parti Warisan Sabah (Warisan).

Desas desus itu timbul apabila ada akar umbi di Batu Sapi enggan memberi laluan mudah kepada Warisan untuk menang tanpa bertanding di kerusi itu.

Malah, sehingga kini Bersatu Sabah yang dipimpin Datuk Seri Hajiji Mohd Noor belum mengeluarkan sebarang kenyataan sama ada akan bertanding atau sebaliknya manakala beberapa rakan dalam GRS seperti BN, Parti Bersatu Sabah (PBS) dan Parti Solidariti Tanah Airku (STAR) sudah menyatakan pendirian untuk tidak bertanding dalam PRK itu.

Warisan menerusi Naib Presiden Warisan, Datuk Dr Jaujan Sambakong menjangkakan ada pertandingan dalam PRK itu berdasarkan pengalaman dalam Pilihan Raya Umum (PRU) dan PRK sebelum ini.

Suruhanjaya Pilihan Raya (SPR) sebelum ini menetapkan 5 Disember sebagai tarikh mengundi bagi PRK Batu Sapi selepas penyandangnya, Datuk Liew Vui Keong meninggal dunia pada 2 Oktober lalu. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Azmin Sedia Bantu PN Tawan Sabah

KOTA KINABALU: Ketua Penerangan Perikatan Nasional (PN), Datuk Seri Mohamed Azmin Ali dan pasukannya bersedia membantu pakatan parti itu untuk memenangi Pilihan Raya Negeri (PRN) Sabah.

Beliau berkata, tumpuan penuh diberikan kepada setiap jentera yang terlibat terutamanya Parti Pribumi Bersatu Malaysia (Bersatu) Sabah untuk menggembleng tenaga bagi memenangi kerusi yang bakal ditandingi.

Menurut Azmin, meskipun isu pembubaran Dewan Undangan Negeri (DUN) Sabah kini masih diperingkat mahkamah, namun ia tidak merencatkan persediaan mereka.

“Walaupun kita sedia maklum ada prosiding makhamah akan berlangsung dalam beberapa minggu akan datang, tetapi kita juga memberi tumpuan untuk memastikan jentera pilihan raya di setiap DUN itu bersiap sedia menghadapi kemungkinan PRN.

“Kita akan meneruskan perbincangan dan konsultasi dengan rakan-rakan lain khususnya UMNO dan parti mewakili komponen PN dan juga di luar PN bersedia bersama-sama membentuk sebuah kerajaan baharu di dalam negeri,” katanya ketika ditemui media selepas menghadiri majlis makan tengah hari bersama pemimpin Bersatu Sabah, di sini pada Sabtu.

Hadir sama adalah Ketua Penerangan Bersatu, Dr Radzi Jidin serta Ketua Pimpinan Bersatu Sabah, Datuk Seri Hajiji Mohd Noor.

Sementara itu, Azmin turut melahirkan kebimbangan ekoran ketidakseimbangan pembangunan antara kerajan negeri dan Persekutuan yang berlaku pada ketika ini.

“Saya rasa ini adalah kesempatan terbaik untuk rakyat Sabah memilih sebuah kerajaan negeri yang mempertahankan hak rakyat negeri Sabah tetapi pada masa yang sama mengamalkan prinsip federalisme di kalangan kerajaan negeri dan Persekutuan,” katanya.

Tambah beliau, Sabah berpotensi melihat tampuk pemerintahan baharu di bawah pimpinan PN dan juga Bersatu untuk bergabung momentum di peringkat negeri bahkan peringkat Persekutuan. – AWANI


Wanita Kaki Tipu Di Tiga Negeri Ditahan Di Labuan

LABUAN: Seorang wanita ditahan kerana disyaki terbabit dalam penipuan pembelian telefon bimbit secara dalam talian di tiga negeri bernilai RM15,000 pada 15 Jun lalu.

Modus operandi kegiatan pembelian telefon bimbit itu adalah menerusi platform media sosial iaitu Facebook, yang mana barang dijual tidak ada, manakala syarikat (seperti dalam Facebook) tidak berdaftar.

Ketua Polis Labuan Superintendan Muhamad Farid Ahmad berkata, wanita berusia 30 tahun itu disiasat mengikut Seksyen 420 Kanun Keseksaan kerana menipu yang memperuntukkan hukuman penjara maksimum 10 tahun dan sebat serta boleh dikenakan denda jika sabit kesalahan.

“Wanita berkenaan ditahan Jabatan Siasatan Jenayah Komersil Labuan pada 4.30 petang kerana disyaki terbabit dalam penipuan menjual telefon bimbit dalam talian.

“Hasil siasatan awal mendapati suspek menggunakan tiga akaun bank untuk menjalankan kegiatan penipuan itu,” katanya kepada pemberita hari ini.

Muhamad Farid berkata mangsa penipuan dari Luyang, Kota Kinabalu; Sarikei dan Mukah di Sarawak dan di Pulau Pinang.

Katanya, kes berkenaan dipindahkan ke Jabatan Siasatan Jenayah Komersil Kota Kinabalu untuk siasatan lanjut. Suspek dibebaskan atas jaminan polis.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Angkat Sumpah Sebagai Adun

KOTA KINABALU: Ketua Menteri Sabah, Hajiji Noor, antara 4 pemimpin lain yang mengangkat sumpah Adun di hadapan Yang di-Pertua Dewan Undangan Negeri, Kadzim Yahya, hari ini.

Turut mengangkat sumpah naib presiden Warisan yang juga Adun Sulabayan, Jaujan Sambakong, serta 2 Adun lantikan iaitu Presiden SAPP, Yong Teck Lee, serta Timbalan Ketua Wanita PPBM Sabah, Amisah Yassin.

Turut menghadiri majlis angkat sumpah itu Setiausaha Kerajaan Negeri Safar Untong dan Setiausaha DUN Shafaruddin Halide.

Terdahulu, Hajiji yang juga ketua PPBM Sabah tidak menghadiri majlis angkat sumpah yang berlangsung pada 9 Okt kerana menjalani kuarantin dan disahkan positif Covid-19 pada hari sama.

Beliau bersama isterinya, Julia Salag, kemudian dilaporkan sembuh dan dibenarkan keluar wad Hospital Queen Elizabeth (QEH) pada 18 Okt lalu.

Pada 9 Okt, seramai 74 Adun daripada kerajaan dan pembangkang termasuk 4 Adun lantikan mengangkat sumpah.

Pada hari berkenaan, selain Hajiji dan Jaujan, seorang lagi Adun yang menang pada pilihan raya negeri lalu iaitu Manis Muka Dara (Warisan-Bugaya) juga tidak hadir.


WARISAN Hargai UMNO Beri Laluan Di PRK Batu Sapi

KOTA KINABALU: Warisan menghargai cadangan Timbalan Presiden Umno, Mohamad Hasan, agar semua pihak memberi laluan kepada Warisan pada pilihan raya kecil (PRK) Batu Sapi akan datang.

Setiausaha Agung Loretto Padua berkata cadangan itu menunjukkan pemimpin Umno itu prihatin mengenai wabak Covid-19 yang teruk melanda Sabah.

“Tidak salah sekiranya semua kita semua bersolidariti berkenaan dengan PRK Batu Sapi agar kita dapat menumpukan soal kebajikan rakyat serta ekonomi negeri yang terjejas akibat daripada wabak ini,” katanya dalam kenyataan hari ini.

Loretto berkata semua pihak termasuk parti politik perlu bekerjasama untuk menangani Covid-19 yang melanda Sabah.

“Lagipun kita cuma perlu tunggu selama 2 tahun lagi untuk pilihan raya umum diadakan dan lebih baik sekiranya masa sekarang ini digunakan sebaiknya demi kebaikan rakyat Sabah,” katanya.


PBS Ucap ‘Selamat Maju Jaya’ Kepada Jamilah

KOTA KINABALU: Parti Bersatu Sabah (PBS) hari ini memutuskan untuk menerima keputusan Datuk Jamilah Sulaiman untuk meninggalkan parti itu.

Presiden PBS, Datuk Seri Dr Maximus Ongkili berkata peletakan jawatan Jamilah yang merupakan salah seorang daripada tiga timbalan presiden parti selepas membuat perbincangan bersama Biro Politik.

Dua lagi timbalan presiden ialah Datuk Radin Malleh (kuota kaum Bumiputera) dan Datuk Dr Yee Moh Chai (kuota kaum bukan Bumiputera).

Mengesahkan telah menerima surat peletakan jawatannya dari semua jawatan dan keahlian dalam parti, Dr Maximus mengharapkan yang terbaik untuk Jamilah dalam perjuangan politiknya di masa hadapan.

“Kepimpinan parti menyedari bahawa beliau mempunyai masalah hubungan yang berterusan, terutama sekali dengan Pergerakan Pemuda dan Wanita PBS.

“Jamilah seringkali dilihat masuk campur dalam perihal yang berada di luar spesifikasi dan bidang tugasnya. Beliau juga beberapa kali telah mengugut untuk meletakkan jawatan apabila kedua-dua pergerakan tidak menyatakan sokongan kepada beliau,” kata Dr Maximus mengulas pengumuman Jamilah untuk meninggalkan PBS.

Dr Maximus menambah sepanjang penglibatan Jamilah di dalam parti, PBS sering memberi peluang kepada beliau untuk  berkhidmat kepada ahli dan rakyat Sabah, terutama sekali apabila parti itu berada dalam kerajaan Barisan Nasional.

“PBS juga menamakannya untuk berkhidmat dua penggal sebagai Senator di bawah kuota parti,” katanya.

Sementara itu, Dr Maximus berkata PBS mempunyai barisan pemimpin yang berpengalaman dan mampu untuk membantu memimpin parti.

“Kami mempunyai beberapa pemimpin parti kuota Muslim untuk mengisi kekosongan jawatannya.

“Bagi PBS, kami akan terus bergerak tanpa halangan. Rekod masa lalu menunjukkan bahawa kami semakin kuat dan kukuh walaupun menghadapi masalah atau ancaman luaran dan dari pihak  musuh,” katanya.

Dilaporkan 17 daripada 18 ahli jawatankuasa PBS Sindumin yang diketuai Jamilah turut keluar parti bersama beliau.

Jamilah dilaporkan berkata tidak dapat bekerjasama dengan kepimpinan parti terutama Dr Maximus yang antara lain didakwanya sebagai ‘pilih kasih dan hipokrit’.-SabahNewsToday


Tekong cedera terkena tembakan di perairan Kinabatangan

KOTA KINABALU: Seorang tekong cedera selepas bot tunda yang dikendalikannya ditembak oleh sekumpulan empat lelaki dalam kejadian di perairan Pegasus Reef, Kinabatangan, malam tadi.

Dalam kejadian kira-kira jam 8 malam itu, bot tunda Mantran 2 yang membawa 13 kru terdiri daripada dua warga Malaysia dan 11 warga Indonesia, dikatakan dalam perjalanan dari Bintulu, Sarawak menuju ke Papua New Guinea.

Sebaik tiba di lokasi kejadian, sebuah bot hitam dinaiki empat individu dengan dua daripada mereka memiliki raifal dipercayai M16 menghampiri bot tunda terbabit lalu melepaskan tembakan secara rambang sebelum beredar.

Akibat tembakan itu, tekong bot tunda warga Indonesia cedera di bahagian paha selepas terkena tembakan manakala semua kru tidak mengalami sebarang kecederaan.

Komander Kawasan Keselamatan Khas Pantai Sabah (ESSCOM), Datuk Hazani Ghazali, berkata tekong lelaki berusia 40-an itu kemudian dibawa ke Jeti Awam Tambisan, Lahad Datu sebelum dihantar ke Hospital Lahad Datu untuk rawatan lanjut.

“Tekong bot tunda cedera di bahagian paha namun keadaannya stabil dan kini dirawat di Hospital Lahad Datu.

“Semua kru dan bot tunda kini diiring ke Jati Marin Lahad Datu untuk siasatan lanjut,” katanya ketika dihubungi, sebentar tadi.

Hazani berkata, pihaknya masih menyiasat motif kejadian berkenaan.

“Kita masih menjalankan siasatan bagi mengenal pasti motif kejadian sama ada cubaan merompak atau culik,” katanya. – Berita Harian


Telupid Memerlukan Sebuah Balai Bomba – Ronald Kiandee

BELURAN, 10 Sept: Kerajaan diharap dapat menyegerakan pembinaan sebuah balai bomba di Telupid memandangkan ia merupakan daerah pesat  membangun dengan pelbagai aktiviti ekonomi dan memerlukan perkhidmatan sebuah balai bomba.

Anggota Parlimen Beluran Datuk Seri Dr Ronald Kiandee berkata sebuah tapak untuk pembinaan balai bomba di Telupid telahpun dikenalpasti oleh Pejabat Daerah Beluran.

“Saya nampak pembinaan balai bomba di Telupid adalah antara tujuh balai bomba baharu yang akan dibina di Sabah mulai tahun depan oleh Kementerian Perumahan dan Kerajaan Tempatan, tetapi kita minta ia disenarai utamakan.

“Kita berharap kerajaan melihat keperluan yang mendesak  untuk mewujudkan sebuah balai bomba di Telupid agar masalah kebakaran di kawasan ini  dapat ditangani pada  masa depan,” katanya kepada pemberita selepas Majlis Penyerahan Wang Ehsan Agensi Pengurusan Bencana Negara (Nadma) kepada mangsa kebakaran Kampung Keramat di sini hari ini.

Mengenai mangsa yang terjejas dalam kebakaran itu pada awal pagi 28 Mac lepas, beliau  berkata pihaknya telah mengemukakan permohonan kepada kerajaan melalui Jabatan Perdana Menteri agar mangsa berkenaan diberi keutamaan untuk mendapatkan bantuan perumahan melalui pelbagai program perumahan kerajaan seperti Program Perumahan Rakyat dan Program Perumahan Rakyat Termiskin.

Sebanyak 23 rumah musnah dalam kejadian kebakaran itu dan menjejaskan 89 mangsa.

Sementara itu dalam satu kenyataan Kiandee yang  juga Setiausaha Badan Pimpinan Parti Pribumi Bersatu Malaysia (Bersatu) Sabah berharap Belanjawan 2020 yang akan dibentangkan kerajaan  pada bulan depan akan terus membela nasib penduduk luar bandar.

Katanya, peruntukan yang berterusan untuk luar bandar akan membolehkan lebih banyak program pembangunan dapat dilaksanakan oleh kerajaan seperti pembinaan kemudahan jalanraya, bekalan air dan elektrik yang akan membantu meningkatkan sosioekonomi rakyat

Selain itu, kemudahan infrastruktur seperti sekolah dan klinik kesihatan yang sedia ada perlu dinaiktaraf oleh pihak kerajaan, katanya.

“Dengan adanya peruntukan berterusan melalui bajet tahunan kerajaan akan dapat memastikan penduduk luar bandar dapat menikmati kemudahan asas yang diperlukan”, katanya.


Pekerja Ladang Maut, Motosikal Ditunggang Terbabas Di Jalan Segama, Lahad Datu

PEKERJA LADANG MAUT, MOTORSIKAL DITUNGGANG TERBABAS

LAHAD DATU; 26 MEI 2019 (Ahad) – Seorang Pekerja ladang maut selepas motorsikal yang ditunggang terbabas sebelum melanggar Penghadang jalan dalam kejadian di Batu 2 Segama Jalan Lahad Datu – Sandakan, pukul 9 pagi tadi.

Ketua Polis Daerah Lahad Datu, ACP Nasri Mansor dalam satu kenyataan media berkata, mangsa berumur 32 tahun itu meninggal dunia di Hospital Lahad Datu.

Beliau berkata, siasatan awal mendapati mangsa hilang kawalan lalu terlanggar Penghadang jalan sebelum terjatuh di jalan.

Katanya, mangsa juga dipercayai menunggang motorsikal dalam keadaan laju ekoran kesan terseret di atas jalan sepanjang 27 meter.

Siasatan masih diteruskan dibawah Seksyen 41(1) Akta Pengangkutan Jalan (APJ) 1987.


PM Sampaikan Perutusan Khas PKPP Malam Ini

KUALA LUMPUR: Perdana Menteri Muhyiddin Yassin akan menyampaikan perutusan khas mengenai perkembangan terkini perintah kawalan pergerakan pemulihan (PKPP) pada 8 malam ini.

Perutusan itu akan disiarkan secara langsung oleh stesen televisyen Radio Televisyen Malaysia (RTM), Bernama TV, TV3, dan Astro Awani.

Pada 7 Jun, perdana menteri mengumumkan pelaksanaan PKPP bagi menggantikan perintah kawalan pergerakan bersyarat selepas Malaysia berjaya mengekang penularan pandemik Covid-19.

PKPP yang berkuat kuasa pada 10 Jun dijadualkan tamat pada 31 Ogos.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru, Petani Mengaku Tidak Bersalah Atas Tuduhan Menipu Di Labuan

LABUAN: Seorang guru sekolah menengah berumur 42 tahun mengaku tidak bersalah di Mahkamah Majistret di sini hari ini atas dua pertuduhan menipu seorang wanita membabitkan wang berjumlah RM77,500 dalam transaksi tanah palsu.

Fauziah Halim membuat pengakuan itu di hadapan Majistret Leona Dominic Mojiliu yang kemudian menetapkan perbicaraan pada 22 April.

Dia didakwa menipu wanita itu supaya membayar RM5,000 (bayaran awal) pada 11 April 2016 ke dalam akaun milik Fast Home Land, yang pengarahnya adalah tertuduh sendiri, bagi pembelian sebidang tanah pribumi  seluas 5886.88 kaki persegi di Lot A-A Kg Bukit Kuda Labuan dengan harga keseluruhan RM150,000.

Bagaimanapun, wanita itu terkejut apabila mendapati tiada rekod permohonan untuk penjualan  tanah itu apabila dia membuat semakan dengan Pejabat Tanah dan Galian Labuan pada 27 Mei 2016 dan segera berjumpa tertuduh untuk mendapatkan penjelasan.

Dia kemudian diminta oleh tertuduh untuk melunaskan sejumlah wang lagi bertujuan mempercepatkan transaksi tanah itu, yang mana dia menyerahkan kepada tertuduh cek bernilai RM72,500 pada hari sama.

Ketua Jabatan Siasatan Jenayah Komersial Labuan ASP Haslina Hassan berkata tertuduh ditahan pada 1 April di sekolahnya di Putatan, Penampang.

Majistret Leona membebaskan tertuduh dengan jaminan RM6,000 bagi setiap pertuduhan dengan dua penjamin warga tempatan.

Di mahkamah sama, beliau menetapkan 22 April untuk perbicaraan seorang petani berumur  43 tahun yang didakwa menipu seorang lelaki untuk membayar RM21,000 bagi tansaksi burung walet yang tidak wujud.

Wong Yee Ann mengaku tidak bersalah atas pertuduhan itu dan dibebaskan dengan jaminan RM4,000 dan dua penjamin warga tempatan. – BorneoToday


KWSP: Pendahuluan Maksimum Pertama RM4,000 Hingga RM10,000

KUALA LUMPUR: Kumpulan Wang Simpanan Pekerja (KWSP) mengambil langkah memperluaskan skop i-Sinar yang merangkumi ahli kehilangan pekerjaan, diberi cuti tanpa gaji atau tiada sumber pendapatan.

KWSP dalam kenyataannya menjelaskan, i-Sinar akan memberi manfaat kepada dua juta ahli yang layak dan dianggarkan sejumlah RM14 bilion akan tersedia untuk ahli terbabit.

Jelasnya, ahli yang layak boleh membuat permohonan bermula Disember ini.

“Amaun akan dikreditkan dalam akaun bank ahli pada hujung bulan selepas permohonan dibuat. Pengkreditan pertama akan bermula Januari 2021. Amaun pendahuluan ini akan dikreditkan secara berkala sehingga enam bulan bermula pada tarikh pertama pengkreditan.

“Secara umum, ahli yang layak boleh mengakses 10 peratus daripada amaun simpanan mereka dalam Akaun 1, tertakluk kepada baki minimum RM100.

“Ahli yang mempunyai baki RM90,000 dan ke bawah (Akaun 1), akan mempunyai akses kepada amaun sehingga RM9,000. Amaun pendahuluan ini akan dikreditkan secara berkala sehingga enam bulan dengan pendahuluan pertama sehingga RM4,000,” jelas kenyataan itu.

KWSP menambah, ahli yang mempunyai baki lebih daripada RM90,000 (Akaun 1) akan mempunyai akses 10 peratus.

“Bagaimanapun amaun maksimum yang boleh didahulukan adalah RM60,000. Amaun pendahuluan ini akan dikreditkan secara berkala sehingga enam bulan dengan pendahuluan pertama sehingga RM10,000.

“Ahli yang memilih untuk memohon kemudahan i-Sinar perlu menggantikan amaun yang telah didahulukan. Caruman baharu akan dikreditkan 100 peratus ke dalam Akaun 1 sehingga amaun pendahuluan yang diterima telah digantikan semula. Selepas itu, caruman akan kembali ke kadar pecahan asal iaitu 70 peratus bagi Akaun 1 dan 30 peratus bagi Akaun 2,” katanya.

Jelas KWSP, bagi menentukan amaun yang diperlukan untuk permohonan di bawah i-Sinar dan memastikan kelangsungan hidup semasa krisis, ahli digalak mendapatkan nasihat kewangan melalui Pegawai Khidmat Nasihat Persaraan (RAS) KWSP dan atau Agensi Kaunseling dan Pengurusan Kredit (AKPK).

Maklumat lebih lanjut serta butiran terperinci mengenai kelayakan i-Sinar serta terma dan syarat akan dimaklumkan dalam masa terdekat. – UTUSAN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anifah jumpa Dr M bincang hak Sabah di bawah MA63

PETALING JAYA: Ahli Parlimen Kimanis, Anifah Aman mengadakan pertemuan dengan Dr Mahathir Mohamad untuk membincangkan hak Sabah di bawah Perjanjian Malaysia 1963 (MA63).

Bekas menteri luar itu berkata, beliau akan terus menyokong usaha kerajaan persekutuan mengembalikan hak Sabah di bawah MA63.

“Secara konsisten saya menyatakan kerajaan persekutuan seharusnya melaksanakan apa yang telah dijanjikan, termasuk mengembalikan hak-hak Sabah, antaranya pembayaran royalti petroleum,” katanya dalam kenyataan hari ini.

Sementara itu, katanya, beliau tidak membantah keputusan PPBM melebarkan sayap ke Sabah kerana ia sejajar norma demokrasi.

Anifah dilapor meninggalkan Umno pada 18 September tahun lalu. – FMT


Larangan Rentas Daerah Di Sabah Mulai 3 Oktober

KUALA LUMPUR: Kawalan rentas daerah di seluruh Sabah akan dilaksanakan berkuat kuasa bermula 3 sehingga 16 Oktober depan.

Menteri Kanan (Kluster Keselamatan) Datuk Seri Ismail Sabri Yaakob berkata, perkara itu diputuskan dalam Mesyuarat Khas Menteri-Menteri hari ini.

Namun, katanya, perkhidmatan perlu (essential services) seperti keperluan bekalan makanan, perubatan, keselamatan dan lain-lain dibenarkan untuk melakukan perjalanan rentas daerah.

“Sepanjang tempoh ini, mereka yang sedang dikuarantin dan tamat tempoh kuarantin dibenarkan pulang ke daerah masing-masing atau pulang ke Semenanjung, Sarawak dan Labuan.

“Bagaimanapun, Perintah Kawalan Pergerakan Diperketatkan Bersasar (PKPDB) di empat daerah iaitu Tawau, Lahad Datu, Kunak dan Semporna yang diumumkan sebelum ini kekal berkuat kuasa seperti biasa.

“Sebarang maklumat lanjut akan dimaklumkan oleh kerajaan negeri Sabah melalui Jawatankuasa Bencana Alam Covid Sabah yang dipengerusikan Setiausaha Kerajaan Negeri,” katanya.

Beliau berkata demikian dalam kenyataan media mengenai pelaksanaan Perintah Kawalan Pergerakan (PKP) hari ke-198 dan hari ke-114 PKP Pemulihan (PKPP), hari ini.

Dalam pada itu, Ismail Sabri berkata, Task Force Operasi Pematuhan diketuai Polis Diraja Malaysia (PDRM) membuat 54,764 pemeriksaan semalam bagi memantau dan menguatkuasa pematuhan prosedur operasi standard (SOP) PKPP.

Menurutnya, sebanyak 3,048 pasukan pematuhan membabitkan 13,132 anggota membuat pemantauan di 3,521 pasar raya; 4,401 (restoran) serta 1,466 (penjaja); 1,136 (kilang); 3,511 (bank) dan 744 pejabat kerajaan.

Katanya, turut dipantau, sebanyak 1,047 terminal pengangkutan darat, 207 terminal pengangkutan air serta 155 terminal pengangkutan udara.

Semalam, PDRM turut menahan 98 individu atas kesalahan ingkar arahan PKP.

“Daripada jumlah itu, seramai 95 individu dikompaun manakala tiga direman.

“Antara kesalahan ingkar arahan PKP termasuk aktiviti dalam pub/kelab malam (34), penjarakan fizikal (24), tidak memakai pelitup muka (22), gagal lunas caj kuarantin (10) dan gagal menyediakan peralatan/rekod butiran diri (8),” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tuduhan dalam Video Komplot Jahat Dan fitnah – Azmin

PUTRAJAYA: Menteri Hal Ehwal Ekonomi, Datuk Seri Mohamed Azmin Ali menafikan sekeras-kerasnya pembabitan beliau dalam sebuah video lucah yang tersebar sejak semalam dan menyifatkannya sebagai satu tuduhan jahat dan kejam.

Timbalan Presiden PKR itu menegaskan, beliau yakin siri fitnah itu komplot jahat untuk mencemarkan reputasi dan keperibadian serta menjatuhkan dan memusnahkan kerjaya politiknya.

“Saya yakin kerja jijik ini telah dimulakan beberapa bulan lalu berdasarkan perkembangan politik semasa melalui intimidasi terhadap keselamatan diri dan keluarga pada minggu terakhir Ramadan serta tuduhan rasuah yang tidak benar dan tidak berasas.

“Saya mengutuk sekeras-kerasnya ‘gutter politics’ (politik kotor). Sesungguhnya, ia tidak mempunyai tempat dalam era Malaysia Baharu, ketika kita berusaha untuk membina semula negara melalui reformasi institusi dan berpegang kepada politik nilai yang luhur dan murni,” katanya dalam kenyataan di sini hari ini.

Mohamed Azmin berkata, beliau sudah mengarahkan peguamnya untuk mengambil tindakan undang-undang terhadap individu yang membuat tuduhan jahat serta terhadap pelaku lain.

Katanya, beliau akan menggunakan segala kaedah undang-undang yang sah untuk mendedahkan mereka yang turut terbabit dalam kerja jahat berkenaan.

“Saya sama sekali tidak akan tunduk kepada tindakan-tindakan pengecut ini dan percubaan untuk mengalihkan perhatian orang ramai daripada isu-isu negara yang lebih mendesak dan kejayaan Kementerian Hal Ehwal Ekonomi dalam melaksanakan dasar pembangunan negara yang mampan dan inklusif.

“Saya yakin Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) akan mengambil segala langkah yang perlu berhubung tuduhan jahat ini,” katanya.

Pada awal pagi ini, seorang individu mendakwa terbabit sama dalam video itu, dilaporkan tampil membuat pengakuan bersumpah bahawa dia terbabit dalam aksi berkenaan.

Mengaku namanya sebagai Haziq Aziz mendakwa video itu dirakam pada 11 Mei lalu di sebuah bilik hotel di Sandakan.

Semalam Dr Mahathir pada sidang medianya memaklumkan tidak mengetahui mengenai penyebaran beberapa keping gambar dan video intim mirip seorang menteri.

Saya merujuk kepada laporan media hari ini berhubung fitnah dan tuduhan seorang individu yang cuba mengaitkan saya dalam satu video lucah.

Saya menafikan sekeras-kerasnya tuduhan ini yang bersifat tuduhan jahat dan kejam.

Saya yakin siri fitnah ini adalah komplot jahat untuk mencemarkan reputasi dan keperibadian saya serta menjatuhkan saya dan memusnahkan karier politik saya.

Saya yakin kerja jijik ini sudah dimulakan beberapa bulan lalu berdasarkan perkembangan politik semasa melalui intimidasi terhadap keselamatan diri dan keluarga pada minggu terakhir Ramadan serta tuduhan rasuah yang tidak benar dan tidak berasas.

Saya mengutuk sekeras-kerasnya ‘gutter politics’. Sesungguhnya, ia tidak mempunyai tempat dalam era Malaysia Baharu, dengan kita sedang berusaha untuk membina semula negara melalui reformasi institusi dan berpegang kepada politik nilai yang luhur dan murni.

Saya sudah mengarahkan peguam saya untuk mengambil tindakan undang-undang terhadap individu yang membuat tuduhan jahat serta terhadap pelaku lain.

Saya akan menggunakan segala kaedah undang-undang yang sah untuk mendedahkan mereka yang turut terbabit dalam kerja jahat ini.

Saya sama sekali tidak akan tunduk kepada tindakan pengecut ini dan percubaan untuk mengalihkan perhatian orang ramai daripada isu-isu negara yang lebih mendesak dan kejayaan Kementerian Hal Ehwal Ekonomi dalam melaksanakan dasar pembangunan negara yang mampan dan inklusif.

Saya yakin Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) akan mengambil segala langkah yang perlu berhubung tuduhan jahat ini. – Berita Harian


Gempa Bumi Lemah Di Beluran

BELURAN: Satu gempa bumi lemah berukuran 3.2 pada skala Richter dikesan berlaku di daerah ini pada pukul 11.31 malam tadi.

Kejadian itu dimaklumkan oleh Jabatan Meteorologi Malaysia menerusi laman sesawang jabatan itu.

Bagaimanapun, gempa bumi itu tidak mencetuskan sebarang ancaman tsunami.

Gempa bumi itu direkodkan pada jarak 33km selatan Pitas dengan kedalaman berukuran 680km.


Bayi Bertali Pusat Ditinggalkan Di Hadapan Rumah Anak Yatim Di Sandakan

SANDAKAN, 8 Jun: Bayi perempuan yang masih bertali pusat ditemukan oleh orang awam di hadapan pintu pagar sebuah rumah anak yatim di sini pagi tadi.

Ketua Polis Daerah Sandakan ACP Mohd Azhar Hamin berkata bayi itu ditemukan oleh seorang wanita yang sedang menyidai kain di halaman rumahnya tidak jauh dari Pusat Jagaan Anak Yatim Rumah Al Yakin kira-kira 5.40 pagi tadi.

“Wanita itu terdengar bunyi tangisan lalu mencari arah bunyi tersebut dan akhirnya mendapati seorang bayi perempuan dibaluti kain dan diletakkan dalam kotak ditinggalkan di hadapan rumah anak yatim itu.

“Ekoran itu, dia menghubungi pihak polis dan bayi itu kemudiannya dibawa ke Hospital Duchess of Kent (HDOK) dengan ambulans,” katanya dalam kenyataan di sini hari ini.

Menurut Mohd Azhar, bayi itu seberat 2.65 kg dan tidak mengalami kecederaan, kini dirawat di unit rawatan rapi neonatal HDOK.

Beliau meminta orang awam yang mempunyai maklumat berkaitan kes itu menghubungi pegawai penyiasat kes itu di talian 016-8761342.

Beliau berkata kes disiasat di bawah Seksyen 317 Kanun Keseksaan membabitkan kesalahan menyembunyikan kelahiran dengan niat membuang bayi dan boleh dihukum penjara tidak melebihi tujuh tahun atau denda atau kedua-duanya, jika sabit kesalahan.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mati dalam dakapan ibu

CARACAS: Seorang ibu mendukung anaknya yang mati akibat penyakit dihidapnya, selepas dua hospital di Venezuela enggan merawat gadis itu kerana tiada bekalan elektrik sekali gus menunjukkan betapa buruknya krisis tenaga yang melanda negara itu.

Elizabeth Diaz yang kecewa kemudiannya terpaksa berjalan kaki sambil mendukung mayat anak perempuannya menuju ke rumah mayat.

Video dan gambar menunjukkan Elizabeth mendukung mayat anaknya yang berusia 19 tahun tular di media sosial. Remaja itu mengalami palsi serebrum dan mengalami kekurangan nutrisi yang kronik.

Elizabeth memberitahu, dia membawa anaknya ke hospital selepas gadis yang hanya seberat 10 kilogram itu mengalami kekejangan dan keadaan semakin buruk, lapor Daily Mail.

Media tempatan melaporkan, Elizabeth mendukung anaknya ke hospital di Valencia untuk mendapatkan rawatan pada lewat Sabtu lalu tetapi pusat kesihatan itu ditutup kerana tiada bekalan elektrik. Susulan itu, dia dinasihatkan pergi ke hospital di Las Lomas, namun malangnya turut tidak dibenarkan masuk kerana ketiadaan elektrik.

Tidak lama kemudian anak Elizabeth menghembus nafas terakhir dalam dakapannya.

The Guardian melaporkan, 21 orang termasuk enam bayi maut sejak krisis bekalan elektrik itu malah jumlah berkenaan dijangka meningkat. – Agensi


9 Pemancing Selamat, Bot Karam Di Tawau

TAWAU: Sembilan pemancing berdepan detik cemas apabila bot dinaiki mereka karam di perairan Tinagat, dekat sini pagi tadi, sebelum diselamatkan kru kapal dagang yang melalui kawasan itu, hari ini.

Pusat Gerakan Operasi Jabatan Bomba dan Penyelamat Sabah dalam kenyataan, hari ini, memaklumkan mangsa yang kesemua lelaki itu kemudian mendapat bantuan daripada Agensi Penguatkuasaan Maritim Malaysia (APMM) sebelum membawa mangsa ke pos kawalan.

Mangsa terlibat ialah Daniel E Mercado, 41; Marcel Maning, 30; Mohamed Fadle Talib, 40; Alfred Wollin, 40; Johan Hamid, 30; Selamat Hempeng, 51; Lionel Kimjuat Singgang, 35; Abduramzee Abdurahim, 32; dan Mohd Nazir Izuan Ahmaf, 41.

Kenyataan itu menyatakan pihak bomba menerima panggilan kecemasan melalui MERS 999, pada 8.33 pagi tadi, mengenai sebuah bot yang dinaiki sembilan lelaki hampir karam di perairan Tinagat, di sini.

Susulan itu, pihak bomba menjalankan operasi mencari dan menyelamat di kawasan persisiran pantai Kampung Tinagat, melibatkan jentera serta enam anggota.

Kenyataan itu menyatakan operasi mencari dan menyelamat yang turut melibatkan APMM termasuk Agensi Pertahanan Awam itu, ditamatkan pada 4.30 petang tadi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ditelan ikan paus

CAPE TOWN: Seorang penyelam ditelan ikan paus ketika ekspedisi mendokumentasikan hidupan laut di luar pantai Port Elizabeth, Afrika Selatan, namun bernasib baik apabila ikan gergasi itu memuntahkannya kembali.

News.com.au melaporkan, ketika Rainer Schimpf, 51, berenang di laut keadaan bertukar menjadi gelap gelita dan dia menyedari dirinya ditelan ikan paus jenis Bryde.

“Saya tidak dapat bayangkan bagaimana ikan paus itu boleh menarik saya, tetapi saya sedar sudah termasuk ke dalam mulutnya kerana merasai tekanan kuat pada bahagian pinggul. Dalam situasi itu, saya hanya mampu bergantung kepada naluri,” katanya.

Disebabkan itu, Schimpf terus menahan nafasnya kerana khuatir ikan gergasi itu akan menyelam jauh ke dasar dan meludahnya di sana.

Berat paus Bryde boleh mencapai sehingga 20 tan, dan penyelam operator pelancongan lain yang menyaksikan peristiwa berkenaan mengakui sirip mamalia itu berupaya memecahkan tulang rusuk manusia.

Schimpf berjaya keluar dari mulut ikan paus itu melalui tekanan air yang dilepaskan mamalia itu.

Video Schimpf bersama ikan paus itu menjadi tular dan dilihat sebanyak 1.5 juta kali dalam beberapa hari. – Agensi


(VIDEO) Ular Berkaki Korban Kebakaran Hutan Di Riau, Indonesia

JAKARTA: Penemuan bangkai ular dikatakan berkaki yang mati dalam kebakaran hutan di Riau heboh selepas video tersebar di Internet, baru-baru ini.

Video sepanjang 2.07 minit yang tersebar di YouTube itu menunjukkan bangkai ular ditemui di Kelurahan Sekip Hilir, Rengat, Indagiri Hulu, lapor detik.com.

Bagaimanapun, keadaan itu dijelaskan pakar yang menyatakan ‘kaki’ berkenaan sebenarnya kemaluan ular yang terkeluar ketika mati terbakar.

Pakar herpetologi Amir Hamidy memberitahu portal berita Kompas, ia keadaan biasa ular jantan dikenali sebagai hemipenis yang terletak di pangkal ekor.

“Ia bukan sesuatu yang pelik. Kemaluan ular jantan keluar ketika mengawan dan dalam keadaan mati terbakar seperti ini juga ia boleh berlaku disebabkan kontraksi otot,” katanya.

Bagaimanapun, dia tidak dapat mengenal pasti spesies ular berkenaan disebabkan hangus terbakar.-Agensi


Satu Lagi Bangkai Gajah Pygmy Ditemui Di Sungai Kinabatangan, Kali Ini Tanpa Kepala

KINABATANGAN: Satu lagi bangkai gajah Pygmy Borneo ditemui terapung di Sungai Kinabatangan berkemungkinan besar mati akibat dibunuh.

Penemuan itu juga menjadikan jumlah gajah yang mati di Sabah sebanyak 21 ekor untuk tahun ini.

Menteri Pelancongan, Kebudayaan dan Alam Sekitar, Datuk Cristina Liew, berkata penemuan bangkai terbaru itu meningkatkan rekod kematian haiwan terlindung berkenaan.

Menurutnya, kejadian terbaru itu menyebabkan beliau sendiri hilang kata-kata untuk diungkapkan  lagi kerana ia sesuatu yang sangat mendukacitakan.

“Berdasarkan apa yang dilaporkan, besar kemungkinan gajah itu mati dibunuh.

“Tetapi belum dapat dipastikan sama ada gading gajah itu diambil atau tidak kerana kepala mamalia itu tidak ditemui,” katanya dalam satu kenyataan media, pada Rabu malam.

Mengulas lanjut, Cristina berkata satu kepupusan membabitkan haiwan mamalia besar di Sabah mungkin boleh berlaku.

“Namun, kita tidak akan membiarkan perkara itu berlaku dan tidak sekali-kali membiarkannya terjadi.

“Kita harus bekerjasama dengan semua pihak agar nasib gajah Pygmy Borneo tidak sama dengan nasib badak sumbu sumatra,” katanya.

Terdahulu, pada Isnin lalu bangkai seekor gajah ditemui terapung di Sungai Kinabatangan.


Kapal Tambahan Dikerah Jaga Perairan EEZ Sabah & Sarawak

SANDAKAN: Tentera Laut Diraja Malaysia (TLDM) mengerahkan sebuah kapal tambahan untuk memantau aktiviti di perairan Malaysia berikutan pencerobohan kapal asing dalam Zon Ekonomi Eksklusif (EEZ) di perairan Sabah dan Sarawak, baru-baru ini.

Panglima Armada Timur TLDM, Datuk Sabri Zali, berkata kapal itu adalah tambahan kepada dua lagi aset TLDM di Beting Patinggi Ali dan berhampiran terumbu Pulau Layang-Layang yang sentiasa diawasi 24 jam di sepanjang Laut China Selatan.

“Namun dengan perkembangan baharu ini (pencerobohan kapal asing), kapal ketiga dikerahkan ke kawasan sekitar untuk memantau sebarang pencerobohan,” katanya selepas menutup Latihan Eksesais Operasi Laut (OSTEX) Timur di sini, hari ini.

Sabri berkata, kehadiran kapal asing di perairan Malaysia bukanperkara baharu, terutama yang menjalin usaha sama dengan Brunei kerana ia perlu melalui perairan Malaysia.

Bagaimanapun, beliau berkata, daripada pemerhatian TLDM, pergerakan kapal asing baru-baru ini ‘lebih dari setakat lalu’ yang satu laporan dihantar kepada Kementerian Pertahanan dan kemudiannya turut dipanjangkan ke Wisma Putra.

Sementara itu, mengulas OSTEX Timur, Sabri berkata, latihan selama 10 hari itu yang bermula 27 September lalu turut membabitkan Tentera Udara Diraja Malaysia (TUDM) di sini, untuk meningkatkan kecekapan tentera laut dan bagi menguji keupayaan asetnya.

“Kebanyakan aset kami berusia lebih 40 tahun dan perlu mengujinya secara maksimum untuk melihat sama ada ia berkeupayaan tanpa mengalami kerosakan besar,” katanya.

Mengenai perkembangan pangkalan baharu Markas Wilayah Laut 2 (Mawilla 2) di sini, Sabri berkata, TLDM masih menunggu pengambilalihan tanah seluas 2.2 hektar daripada kerajaan negeri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buaya Seberat 150 Kilogram Berjaya Ditangkap Di Kinarut

PAPAR: Pengguna jalan raya dikejutkan dengan kehadiran buaya yang dilihat berada di tepi parit berhampiran pembinaan Taman Residen Prima, Kinarut pagi tadi.

Bimbang buaya tersebut boleh mengancam keselamatan nyawa penduduk, laporan mengenai kehadiran buaya itu dimaklumkan kepada Angkatan Pertahanan Awam Malaysia (APM).

Jurucakap APM berkata, pihaknya menerima laporan mengenai penemuan buaya itu pada pukul 8.15 pagi dan sepasukan anggota bergegas ke lokasi kejadian.

Setelah menerima laporan berkenaan, APM menghantar sepasukan anggota bagi menangkap buaya yang dianggarkan seberat 150 kilogram dengan panjang 4 meter

Anggota bertindak menangkap buaya tersebut menggunakan peralatan yang ada dan buaya itu akan diserahkan kepada Jabatan Hidupan Liar Sabah untuk tindakan lanjut.


Sabah Perhalusi Undang-Undang Berkaitan Orang Asal

PENAMPANG: Kerajaan akan memperhalusi undang-undang sedia ada mengenai definisi, hak dan kepentingan orang asal bagi mengukuhkan lagi perundangan yang melindungi golongan berkenaan di negeri ini.

Ketua menteri, Datuk Seri Mohd Shafie Apdal, berkata pihaknya sudah meminta Menteri Undang-Undang dan Hal Ehwal Anak Negeri Sabah dan pakar undang-undang, termasuk bekas Ketua Hakim Negara, Tan Sri Richard Malanjum untuk meneliti perkara itu.

Katanya, langkah itu perlu bagi mengatasi kelemahan dalam undang-undang sedia ada yang menyebabkan banyak masa dihabiskan untuk berbahas mengenai hak dan kepentingan orang asal.

“Saya sudah minta untuk perhalusi perundangan negeri bagi menguatkan lagi undang-undang sedia ada supaya tiada kelemahan hingga usaha memajukan ekonomi orang asal terabai,” katanya ketika meyempurnakan sambutan Hari Orang Asal Sedunia peringkat negeri, di sini, hari ini.

Yang turut hadir ialah Timbalan Ketua Menteri, Datuk Seri Madius Tangau; Menteri Undang-Undang dan Hal Ehwal Anak Negeri Sabah, Datuk Aidi Moktar; Menteri Pelajaran dan Inovasi negeri, Datuk Dr Yusof Yacob dan Presiden Persatuan Kebudayaan Kadazandusun (KDCA), Tan Sri Joseph Pairin Kitingan.

Mohd Shafie berkata, kerajaan negeri mengambil berat nasib masyarakat orang asal yang kebanyakannya masih ketinggalan dari segi ekonomi dan pembangunan infrastruktur menyebabkan mereka terus terpinggir dan mundur.

“Saya lawat kampung di Nabawan dan Pensiangan, orang Murut di sana masih ketinggalan. Sebab itu saya lantik Datuk Dr Richard Gunting sebagai Pengerusi Perbadanan Pembangunan Ekonomi Sabah (SEDCO) agar dia dapat bangunkan penduduk di Pensiangan.

“Tempat yang jauh seperti di Pensiangan dan Tongod tiada pelabur berminat untuk datang tetapi kita sebagai kerajaan akan pastikan supaya kita dapat bangunkan tempat yang terpencil ini,” katanya.

Katanya, beliau turut melantik Datuk Ewon Benedick sebagai Menteri Pembangunan Luar Bandar negeri kerana berpendapat kudratnya sebagai orang muda membolehkannya melaksanakan program pembangunan di luar bandar dengan lebih baik.

Beliau berkata, Ewon diberi kepercayaan untuk melaksanakan program pembangunan yang boleh menambah baik kehidupan masyarakat di luar bandar sejajar usaha kerajaan baharu untuk membawa lebih banyak perubahan di kawasan luar bandar.


COVID-19: Indonesia Catat Kes Tertinggi Di Asia Tenggara

JAKARTA: Jumlah jangkitan COVID-19 di Indonesia meningkat kepada 41,431 kes hari ini, menurut pegawai kanan kesihatan, sekali gus menjadikan negara itu paling teruk terkesan di Asia Tenggara.

Ketua Pengarah Kementerian Kesihatan untuk penyakit berjangkit, Dr Achmad Yurianto, berkata republik itu merekodkan 1,031 kes jangkitan baharu, manakala kematian meningkat 45 kes.

Indonesia memiliki jumlah kes dan kematian aktif tertinggi di rantau ini, masing-masing berjumlah 22,912 dan 2,276 kes pada hari ini.

Pada 9 Jun lalu, angka kes harian di negara itu mencecah 1,000 untuk kali pertama. Ia hampir kepada 10,000 kes jangkitan baharu direkodkan sejak 10 hari lalu.

Peningkatan jangkitan tercetus apabila Indonesia mula melonggarkan larangan sosial skala besar dan membenarkan masjid, pejabat serta kompleks membeli-belah dibuka semula namun dengan protokol kesihatan ketat selain kapasiti dikurangkan.

Kerajaan pusat memutuskan pada bulan ini untuk menyingkirkan larangan secara berperingkat terhadap jumlah penumpang dalam pesawat, keretapi, kapal dan bas termasuk membenarkan sekolah di kawasan risiko rendah dibuka semula.

Jakarta juga memasuki fasa transisi pada 5 Jun lalu, dengan kedai dan pejabat dibenarkan untuk dibuka semula pada minggu lalu serta menyambung operasi kompleks membeli-belah pada Isnin.

Bercakap kepada pemberita, Dr Yurianto menafikan peningkatan mendadak kes yang mempunyai kaitan dengan keputusan kerajaan melonggarkan larangan sosial di negara itu.

Jelasnya, jumlah tinggi direkodkan adalah hasil pengesanan kontak yang agresif.

“Kerajaan memutuskan untuk lebih agresif dalam menjalankan pengesanan kontak.

Ujian (kapasiti) meningkat dengan banyak dan ujian juga dijalankan secara meluas sejak beberapa minggu kebelakangan ini.

“Ini sebabkan berlaku peningkatan mendadak,” katanya. – AGENSI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelantikan MPKK Di Sabah Dilaksanakan Bulan Ini – Ewon

KOTA KINABALU, 1 Feb – Pelantikan Majlis Pengurusan Komuniti Kampung (MPKK) seluruh Sabah akan dilaksanakan mulai bulan ini, kata Menteri Pembangunan Luar Bandar Sabah Datuk Ewon Benedick.

Beliau berkata kelewatan untuk proses pelantikan MPKK di Sabah kerana terdapat beberapa perkara yang perlu diperhalusi termasuk pemilihan calon yang sesuai.

“Di peringkat daerah kami telah wujudkan satu jawatankuasa penapisan yang dipengerusikan oleh pegawai daerah di kawasan berkenaan. Pemilihan calon MPKK juga mengambil masa kerana ada beberapa kriteria yang perlu diambil kira termasuk umur dan latar belakang calon.

“Saya berharap pelantikan ini mencakupi keseimbangan politik dan sensitiviti suku-suku etnik di daerah masing-masing,” katanya kepada pemberita selepas memberikan amanat kepada pegawai daerah di Sabah, di sini hari ini.

Beliau berkata kerajaan akan berusaha mempercepatkan proses pelantikan berkenaan kerana mengambil kira teguran daripada rakyat mengenai kelewatan pelantikan MPKK.

“Saya difahamkan proses penapisan calon MPKK di tujuh daerah telah disiapkan dan ia akan diserahkan oleh wakil rakyat di kawasan itu dalam masa terdekat,” katanya.

Sehubungan itu, Ewon meminta agar MPKK yang telah dilantik menyediakan profil kampung masing-masing seperti yang telah ditetapkan oleh pegawai daerah.

“Saya juga dimaklumkan bahawa sejumlah RM3 juta peruntukan awal telah pun tersedia di peringkat persekutuan untuk geran aktiviti MPKK bagi tahun ini. Sudah tentu kawasan yang telah pun awal menyiapkan pelantikan MPKK dan profil kampung, menjadi yang terawal untuk menerima geran tersebut,” katanya.

Sementara itu, diminta mengulas mengenai pelantikan ketua kampung di Sabah, Ewon berkata pelantikan ketua kampung adalah di bawah bidang kuasa Kementerian Undang-Undang dan Hal Ehwal Anak Negeri Sabah.

“Namun saya difahamkan beberapa kawasan di Sabah telah mempunyai ketua kampung,” katanya.


Isu Kebersihan Pasar Ikan Lahad Datu Akan Diselesaikan

LAHAD DATU: Masalah kebersihan pasar ikan di sini akan ditangani oleh Kementerian Kerajaan Tempatan dan Perumahan bersama dengan pihak berkuasa tempatan.

Timbalan Ketua Menteri Datuk Jaujan ketika turun padang mengunjungi pasar ikan itu cukup sedih melihat keadaan kebersihan yang tidak diselenggara baik berikutan aduan yang diterima oleh orang awam.

“Kita akan bincang dengan PBT tentang masalah yang timbul di sini (Pasar Ikan). Saya nampak memang tidak bersih kerana penyelenggaraan yang tiada, walaupun bangunan pasar ini masih dalam keadaan baik.

“Jadi kita harap PBT mengambil perhatian isu kebersihan kerana pasar ini sangat penting bagi kehidupan harian kita,”  katanya ketika ditemui semasa membuat tinjauan di Pasar Ikan, Ayam dan Rakyat Lahad Datu, di sini pada Ahad.

Selain itu, Jaujan berkata, isu pendawaian elektrik dan bekalan air yang disuarakan oleh peniaga di pasar ikan berkenaan turut akan dibangkitkan semasa perbincangan yang diadakan dalam masa terdekat ini.

Katanya, isu yang berhubung kait dengan keselamatan dan kesihatan itu perlu ditangani segera bagi memberi keselesaan peniaga dan pengunjung yang datang.

“Inilah hasrat KKTP yang mahu memastikan keadaan pasar sentiasa dalam keadaan baik, bersih dan selamat bagi memastikan pendapatan peniaga pasar meningkat.

“Jika persekitaran bersih, kita juga dapat menarik orang ramai datang ke pasar ini yang sememangnya berpotensi besar untuk dimajukan ekoran pelbagai pilihan ikan yang berkualiti tinggi,” katanya.

Selain mengunjungi pasar Rakyat, Ikan dan Ayam di Lahad Datu, Jaujan bersama Setiausaha Tetap KKTP Maznah Mat Salleh turut mengunjungi salah satu bazar yang dibuka di pekan berkenaan.


Covid-19: Sabah Buka Lima Pusat Kuarantin

KOTA KINABALU: Kerajaan Sabah membuka lima pusat kuarantin di beberapa daerah bagi menempatkan Pengesanan Kes Yang Disyaki (PUI) Covid-19 di negeri itu..

Setiausaha Kerajaan Negeri, Datuk Safar Untong berkata, pusat kuarantin berkenaan sudah mula dibuka sejak 16 Mac lalu.

“Hal ini adalah sebagai salah satu inisiatif selain wad pengasingan di hospital.

“Terdapat lima pusat kuarantin di Sabah, setakat ini, seperti Rumah Rehat Ranau, Rumah Rehat Kinabatangan, Malaysian Palm Oil Board Lahad Datu, Projek Perumahan Rakyat Batu Putih Sandakan dan Kompleks Belia Tawau,” katanya.

Beliau berkata demikian melalui kenyataan media selepas menghadiri mesyuarat di Pusat Gerakan Covid-19 Sabah di Kota Kinabalu, semalam.

Dalam pada itu, Safar menyatakan barangan keperluan serta makanan di negeri itu tidak terjejas.

“Ia dijangka mencukupi sepanjang tempoh pelaksanaan Perintah Kawalan Pergerakan.

“Kerajaan negeri melalui Kementerian Kerajaan Tempatan dan Perumahan (KKTP) Sabah serta Kementerian Kesihatan dan Kesejahteraan Rakyat (KKKR) Sabah sudah melakukan pemantauan.

“Kita dapati semua barang keperluan masih banyak dan belum terdapat sebarang laporan berkaitan gangguan bekalan,” katanya.

Dalam pada itu, Safar berkata, kerajaan negeri juga sudah mengarahkan semua pihak berkuasa tempatan (PBT) menjalankan penguatkuasaan ke atas premis bukan menjual barang keperluan harian mahupun makanan yang tidak menutup operasi. – Harian Metro


Tarikh Jadual Bayaran i-Lestari KWSP Bulan Februari 2021

Jadual Bayaran i-Lestari KWSP Bulan Februari 2021 (Tarikh)|BILAKAH tarikh bayaran pengeluaran i-Lestari KWSP bagi bulan Februari 2021? Berita baik buat anda pemohon yang ingin ketahui jadual dan tarikh pembayaran i-Lestari KWSP bulan Februari 2021. Berikut dikongsikan Jadual Bayaran i-Lestari KWSP Bulan Februari 2021 buat panduan anda.

Menerusi info terkini, tarikh pembayaran i-Lestari KWSP bagi bulan Februari 2021 dijangka adalah pada 2 Februari 2021 yang bakal dikreditkan ke akaun penerima secara berperingkat.

Berikut dikongsikan maklumat meliputi Jadual Bayaran i-Lestari KWSP Bulan Februari 2021 termasuk tarikh pembayaran dan semakan status:

Tarikh Pembayaran Pengeluaran i-Lestari KWSP Tahun 2021

1. Bagi permohonan pengeluaran yang diterima pada bulan April 2020, bayaran akan dibuat bermula pada 4 Mei 2020.

2. Manakala bagi permohonan pengeluaran yang diterima selepas bulan April 2020, bayaran pengeluaran bermula dari tarikh permohonan pengeluaran diterima oleh KWSP.

3. TERKINI: Tarikh pembayaran kesepuluh (bulan Februari 2021) i-Lestari KWSP dijangka pada 2 Februari 2021 yang dikreditkan ke akaun penerima secara berperingkat.

Semakan Duit Masuk i-Lestari KWSP Online

1. Layari Portal Rasmi KWSP secara online menerusi pautan di https://secure.kwsp.gov.my/member/member/login.2. Log masuk ke akaun menggunakan ID Pengguna dan Kata Laluan yang disahkan.3. Klik “Akaun Peribadi” dan pilih tahun diruangan “Lihat Penyata Bagi Tahun”.4. Klik pada butang Cari dan maklumat penyata anda akan dipaparkan di screen.5. Anda boleh memilih untuk mencetak atau memuat turun penyata ahli.

Sebarang pertanyaan atau maklumat lanjut, sila layari Portal Rasmi i-Lestari di https://ilestari.kwsp.gov.my/ atau emel ke [email protected].

Semoga perkongsian Jadual Bayaran i-Lestari KWSP Bulan Februari 2021 ini dijadikan panduan buat anda semua!


Sabah Terima RM14.44 Juta Dividen Interim Ketiga Daripada Sawit Kinabalu

KOTA KINABALU : Kumpulan Sawit Kinabalu membayar dividen interim bagi suku ketiga tahun ini sebanyak RM14.44 juta kepada kerajaan Sabah hari ini.

Pembayaran dividen itu disampaikan oleh Pengarah Urusan Kumpulan Sawit Kinabalu Datuk Bacho Jansie kepada Setiausaha Kerajaan Negeri Datuk Safar Untong pada Mesyuarat Ahli Lembaga Pengarah Sawit Kinabalu, di sini.

Penyerahan replika cek dividen interim itu disaksikan oleh Ketua Menteri Datuk Hajiji Noor yang juga Pengerusi Kumpulan Sawit Kinabalu.

Sawit Kinabalu merekodkan keuntungan RM333 juta sebelum cukai berbanding unjuran RM131 juta, tertinggi dalam sejarah sejak syarikat itu diperbadankan 25 tahun lalu.

Sementara itu Bacho berkata, melalui keuntungan yang diperoleh, Sawit Kinabalu akan membayar RM14.44 juta pada kerajaan Sabah sebagai dividen interim ketiga selepas pembayaran dividen bagi suku pertama dan kedua 2021 iaitu RM10 juta pada September lepas.

Jumlah dividen sebanyak RM24.44 juta pada tahun ini adalah pertambahan kepada jumlah dividen RM1.2 bilion yang telah dibayar kepada kerajaan negeri sejak 1996.

Turut berlangsung pada hari yang sama ialah majlis memeterai Memorandum Persefahaman (MoU) antara Sawit Kinabalu Sdn Bhd dan Hernan Corporation Sdn Bhd bagi projek kerjasama untuk menjalankan penanaman durian.

Kedua-dua syarikat itu akan membangunkan projek tanaman durian termasuk pemasaran dan pengeksportan durian asli serta produk nilai tambah berasaskan durian ke pasaran domestik dan antarabangsa seperti Australia, China, Jepun dan Amerika Syarikat.

MoU tersebut ditandatangani oleh Bacho yang mewakili Sawit Kinabalu dan Ketua Pegawai Eksekutif Hernan Corporation Sdn Bhd Anna Teo. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Poilis Sabah Rampas Syabu, Ketamin Dalam Bungkusan Produk Kelapa

KOTA KINABALU: Polis menumpaskan sindiket pengedaran dadah apabila merampas syabu dan ketamin bernilai RM386,840 yang disorok dalam beberapa bungkusan produk berasaskan kelapa dalam dua serbuan di daerah ini.

Dalam kedua-dua serbuan itu, polis turut menahan tiga lelaki berusia 37 hingga 52 tahun dipercayai dalang sindiket berkenaan untuk membantu siasatan.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, tangkapan pertama dilakukan oleh sepasukan anggota Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Sabah di Jalan Ranggung Batek, Likas kira-kira 2.45 petang Rabu lalu.

“Hasil pemeriksaan terhadap seorang lelaki berusia 37 tahun menemui kotak berisi tujuh bungkusan disyaki syabu seberat 7.174 kilogram dan siasatan lanjut membawa kepada tangkapan seorang lelaki lain di Luyang.

“Siasatan terhadap mereka kemudian membawa tangkapan ke atas seorang lagi lelaki berusia 50 tahun di depan sebuah pusat beli-belah di Alam Mesra, kira-kira jam 2 petang semalam.

“Pemeriksaan dalam beg silang yang dibawanya menemui syabu sebanyak 1.22 kilogram dan siasatan lanjut membawa kepada penemuan sebanyak 1.22 kilogram syabu dan satu kilogram ketamin di rumahnya di Kampung Bantayan, Inanam,” katanya dalam sidang media di Ibu Pejabat Polis Daerah (IPD) Kota Kinabalu, di sini, hari ini.

Mohd Zaidi berkata, jumlah keseluruhan dadah yang dirampas adalah 9.218 kilogram syabu dan satu kilogram ketamin dengan nilai RM386,848 mengikut harga pasaran semasa.

“Siasatan mendapati modus operandi sindiket ini ialah membuat pesanan dari Semenanjung dengan menggunakan perkhidmatan penghantaran kurier melalui alamat palsu.

“Dadah itu diperoleh pada hari yang sama ketika suspek ditangkap dan kali ini mereka menukar modus operasi dengan menggunakan bungkusan produk berasaskan kelapa untuk mengaburi pihak polis,” katanya.

Katanya, dua suspek dalam tangkapan pertama masing-masing mempunyai enam dan tujuh rekod jenayah lampau berkaitan kes dadah.

“Ketiga-tiga suspek direman selama tujuh hari dan kes disiasat mengikut Seksyen 39B Akta Dadah Berbahaya 1952,” katanya. – HMetro


Penemuan Mayat Lelaki Terapung Di Sungai Labuk: Polis Minta Waris Tuntut

BELURAN: Polis meminta penduduk daerah ini yang kehilangan keluarga atau mana-mana pihak ladang kehilangan pekerja, supaya hadir ke Ibu Pejabat Polis Daerah (IPD) Beluran susulan penemuan mayat lelaki terapung di Sungai Labuk.

Ketua Polis Daerah Beluran, Superintendan Kasim Muda, berkata setakat ini tiada mana-mana pihak atau waris menuntut mayat yang ditemui hanyut tersebut pada Isnin.

Menurutnya, sehingga kini tiada waris yang hadir menuntut mayat lelaki terbabit.

“Perkara ini menyebabkan pihak kami belum dapat melakukan proses bedah siasat bagi mengetahui punca sebenar kematian lelaki berkenaan.

“Tidak ada banyak tanda atau ciri pada mayat terapung itu namun ketika ditemui lelaki itu hanya berseluar gelap dan memakai stoking panjang.

“Justeru, kami meminta mana-mana waris atau penduduk setempat yang kehilangan ahli keluarga supaya tampil membuat laporan.

“Begitu juga kepada pihak ladang sekiranya ada yang kehilangan pekerja. Sila hadir bagi membantu siasatan,” katanya dalam satu kenyataan media, pada Rabu.

Terdahulu, pada Ahad, mayat lelaki terapung di Sungai Labuk berdekatan Kampung Bambangan kira-kira jam 6 petang.

Mayat berkenaan kemudiannya berjaya ditemui pasukan mencari dan menyelamat pada jam 11 pagi di kawasan Sungai Sapi.

Pemeriksaan awal mendapati, keadaan mayat tidak sempurna dan dipercayai sudah meninggal dunia lebih 72 jam.


Mayat Bayi Perempuan Masih Bertali Pusat Ditemui Di Tong Sampah

PENAMPANG: Mayat bayi perempuan dipercayai baru dilahirkan ditemukan dalam tong sampah di kawasan perumahan Cyber City Phasa 2, di sini kira-kira pukul 10.20 pagi tadi.

Ketua Polis Daerah Penampang, Deputi Superitendan Mohd Haris Ibrahim berkata laporan mengenai penemuan bayi malang itu dibuat oleh seorang wanita yang menemui bayi malang tersebut yang masih bertali pusat di kawasan perumahan itu.

Mohd Haris berkata berdasarkan kenyataan saksi tersebut dia menemui bayi itu semasa sedang bertugas memeriksa tong sampah di situ bagi kerja pengasingan sampah dan melihat sebuah bakul plastik merah.

“Seawalnya saksi menyangka bakul itu mungkin berisi seekor ayam dan mula mengasingkannya ke dalam tong sampah berlainan.

“Punbegitu saksi wanita itu hairan apabila mengangkat berat bungkusan plastik itu lalu membukanya dan terkejut melihat bayi di dalamnya,” katanya.

Tanpa melengahkan masa Mohd Haris berkata saksi wanita itu memberitahu pihak pengawal keselamatan di kawasan perumahan itu sebelum menghubungi polis.

Bertindak atas maklumat itu, beliau menjelaskan sepasukan Unit Forensik Ibu Pejabat Kontinjen (IPK) Sabah dan pegawai perubatan Hospital Queen Elizabeth I (HQE I), Kota Kinabalu dikejarkan ke lokasi kejadian.

Katanya hasil pemeriksaan mendapati bayi itu adalah perempuan dan disahkan tidak bernyawa oleh pegawai perubatan dan mayat bayi berkenaan dihantar ke HQE I untuk siasatan lanjut untuk mengetahui punca kematian.

Katanya kes itu diklasifikasikan mengikut Seksyen 318 Kanun Keseksaan kerana menyembunyikan kelahiran dengan cara membuang mayat bayi.

Mohd Haris berkata pihak polis menyeru kerjasama orang ramai yang mempunyai maklumat mengenai kes tersebut untuk membuat laporan di balai polis berdekatan.


Pemilihan Warisan: Mohd Shafie Bersikap Terbuka, Sedia Dicabar

KOTA KINABALU : Presiden Parti Warisan (Warisan) Datuk Seri Mohd Shafie Apdal bersikap terbuka dan sedia dicabar dalam pemilihan parti pada Perhimpunan Agung Tahunan Warisan 2022 dijadual Ogos depan.

Ahli Parlimen Semporna itu berkata parti itu mengamalkan prinsip demokrasi dengan semua pemimpin di setiap peringkat termasuk dirinya boleh dicabar dalam pemilihan parti.

“Sekiranya kepimpinan kita masih diterima, terimalah… tiada apa-apa sekatan atau halangan kepada ahli parti kita yang ada ini (bertanding apa-apa jawatan).

“Malah saya ada cakap kepada timbalan saya (Timbalan Presiden Warisan Datuk Darell Leiking) jika mahu lawan ketua pun tiada masalah,” katanya pada sidang media selepas mesyuarat Ahli Majlis Tertinggi Warisan di Ibu Pejabat Warisan di Kolombong di sini hari ini.

Mohd Shafie berkata parti itu pada mulanya memohon kepada Jabatan Pendaftaran Pertubuhan (RoS) untuk menangguhkan persidangan tersebut, namun pada 26 Mei lepas RoS menolak permohonan tersebut justeru persidangan itu akan diadakan pada Ogos depan.

Ditanya adakah barisan kepimpinan Warisan yang akan dipilih pada Ogos depan dapat melakukan persediaan lengkap untuk parti sekiranya Pilihan Raya Umum Ke-15 (PRU15) diadakan dalam tempoh terdekat selepas itu, Mohd Shafie percaya persediaan parti dapat dilaksanakan dengan baik.

Beliau berkata sebagai sebuah parti politik, Warisan wajar sentiasa bersedia serta akur terhadap sebarang ketetapan yang berlaku termasuk tarikh PRU15 dan beliau percaya parti itu mempunyai sokongan kuat daripada rakyat di peringkat akar umbi.

“Walaupun berdepan pelbagai cabaran, kita masih kukuh dan sambutan daripada rakyat dan Warisan di peringkat akar umbi masih kuat,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Tahfiz Bergejala Cetus Kluster Kampung Bombalai

KOTA KINABALU: Pelajar tahfiz Madrasah Sulaimanniyah di Bombalai, Kalabakan yang dikesan positif Covid-19 minggu lalu mencetuskan Kluster Kampung Bombalai yang dilaporkan di Sabah semalam.

Menteri Kerajaan Tempatan dan Perumahan negeri, Datuk Masidi Manjun berkata, seorang pelajar di madrasah terbabit dikesan positif Covid-19 melalui saringan bergejala pada 16 Januari lalu.

Beliau berkata, berikutan itu saringan kontak rapat dijalankan terhadap pelajar lain dan tenaga pengajar di madrasah berkenaan menyebabkan jumlah positif bertambah kepada 16 kes setakat ini.

“Pada hari ini, satu kluster baharu dilaporkan di Sabah iaitu Kluster Kampung Bombalai di Kalabakan membabitkan dua kes baharu dikesan daripada saringan kontak rapat menjadikan jumlah kumulatif sebanyak 16 kes.

“Kes indeks ialah pelajar Tahfiz Madrasah Sulaimanniyah di Bombalai yang disahkan positif pada 16 Januari 2021 melalui saringan bergejala.

“Saringan kontak rapat dan pengesanan punca jangkitan masih dijalankan,” katanya dalam kenyataan media perkembangan Covid-19 Sabah, di sini, malam ini.

Sabah merekodkan sebanyak 498 kes baharu Covid-19 hari ini, menjadikan jumlah kumulatif sebanyak 46,360 kes manakala seramai 434 pesakit dibenarkan keluar hospital menjadikan jumlah kumulatif sembuh seramai 42,013 orang.

Seramai 2,783 pesakit masih menerima rawatan iaitu 856 orang di hospital, 1,908 orang di Pusat Kuarantin dan Rawatan Berisiko Rendah (PKRC) awam serta 19 orang di Pusat Tahanan Sementara (PTS), dengan 87 orang ditahan di Unit Rawatan Rapi (ICU) termasuk 18 memerlukan alat bantuan pernafasan. – HMetro


Nelayan Warga Emas Hilang Dikhuatiri Lemas Di Kuala Pantai Emas

KOTA BELUD: Seorang nelayan hilang selepas bot kayu yang dinaiki dipercayai dipukul ombak semasa memukat di perairan Kuala Pantai Emas di sini, awal pagi Selasa.

Mangsa, Sapuan Saiman, 60, memakai jaket Petronas berwarna kuning semasa kejadian.

Ketua Polis Daerah Kota Belud Superintendan Mohd Zaidi Abdullah berkata kejadian seawal jam 5 pagi berlaku apabila mangsa bersama dua rakannya memukat di laut menaiki bot masing-masing.

“Semasa memukat, angin kencang melanda kawasan perairan menyebabkan mangsa dan rakannya menyelamatkan diri balik ke Jeti Pantai Emas.

“Sebaik berada di jeti, mangsa bagaimanapun tidak kunjung tiba dan rakannya bertindak menunggu sehingga kira-kira empat jam sebelum balik ke rumah mangsa untuk memaklumkan kejadian kepada keluarganya,” katanya.

Beliau berkata pada jam 12 tengahari kemudian, anak mangsa dan empat rakannya turun ke laut untuk mencari mangsa sebelum menemukan bot mangsa di perairan Tubu-Tubu Nanamun.

“Berdasarkan bot mangsa dengan tanpa pengemudi mangsa dipercayai jatuh ke laut, tambahan pula pukat serta gelen berkapasiti 10 liter turut hilang.

“Operasi mencari dan menyelamat (SAR) kini dijalankan bersama beberapa agensi keselamatan lain termasuk Pasukan Polis Marin (PPM), Agensi Penguatkuasaan

Maritim Malaysia (Maritim Malaysia), Jabatan Bomba dan Penyelamat Malaysia (JBPM), dan Angkatan Pertahanan Awam Malaysia (APM),” katanya.


Gmie Screen Meninggal Dunia

KUALA LUMPUR : Penyanyi terkenal yang juga vokalis kumpulan Screen, Gmie menghembuskan nafas terakhir pada pukul 2.30 pagi tadi di Hospital Tengku Ampuan Rahimah, Klang.

Allahyarham Gmie atau nama sebenarnya, Hajmi Ibrahim meninggal dunia pada usia 50 tahun akibat penyakit buah pinggang berlubang.

Menurut anak Allahyarham, Siti Hadirah, beberapa hari sebelum ini, ayahnya kurang sihat dan hilang selera makan.

Bahkan, kata Siti Hadirah, Allahyarham juga pengsan di rumah sebelum keluarga menghubungi ambulans.

“Abah pengsan sebab kekurangan darah. Keluarga buat keputusan bawa Allahyarham ke hospital. Semasa dirawat di hospital, keadaan abah stabil dan kami sempat juga membuat panggilan video.

“Bagaimanapun, dalam pukul 1.30 pagi tadi, doktor menghubungi kami memaklumkan abah kritikal sebelum abah menghembuskan nafas terakhir,” ujar Siti Hadirah dalam kiriman mesej menerusi Instagram.

Gmie menempa nama sebagai antara penyanyi terbaik negara menerusi kumpulan Screen yang masyhur dengan lagu Bila Cinta Didusta.

Allahyarham pernah menyertai pertandingan Gegar Vaganza musim ketiga terbitan Astro pada 2016.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


12 Sarang Dadah Diroboh Dalam Ops Bersepadu Di Kampung Puyut

LAHAD DATU: Sebanyak 12 rumah dan pondok yang menjadi sarang aktiviti pengedaran dan penyalahgunaan dadah dirobohkan dalam Ops Bersepadu di Kampung Puyut, di sini.

Daripada jumlah itu, 11 yang diroboh merupakan ‘port’ pengedaran dan penyalahgunaan dadah.

Sebuah kediaman pondok kecil di tepi sungai turut dirobohkan setelah ditemukan disyaki ‘laluan tikus’ untuk melarikan diri dari tindakan penguatkuasaan.

Ketua Operasi merangkap Ketua Bahagian Siasatan Jenayah Narkotik IPD Lahad Datu ASP Chai Yee Siang berkata, operasi itu disertai 61 anggota penguatkuasaan dan keselamatan terdiri PDRM (8), Majlis Daerah Lahad Datu (19), Jabatan Perhutanan (11), Sabah Electricity Sdn Bhd (20) dan Jabatan Air (3).

“Dalam operasi ini rumah yang dijadikan sarang aktiviti pengedaran dan penyalahgunaan dadah telah dirobohkan dan dimusnahkan bahan binaannya agar ianya tidak dibina semula,” katanya.

Menurutnya, kesemua rumah yang dirobohkan itu juga didapati didirikan di kawasan hutan bakau yang merupakan kawasan hutan simpanan di bawah perlindungan Akta Perhutanan.

Katanya, SESB juga telah bertindak membuat pemotongan bekalan elektrik dan merampas lebih kurang 90 kilogram wayar elektrik.


Selepas 30 Tahun, Liverpool Muncul Juara EPL

Lagu itu menjadi ingatan sentiasa terutama bagi penyokong setia The Reds apabila pasukan Liverpool berjaya merangkul gelaran juara Liga Perdana Inggeris (EPL).

Kemenangan kali pertama dalam 30 tahun ini dicapai selepas Manchester City tewas kepada Chelsea 2-1 awal pagi ini.

Pasukan kendalian Jurgen Klopp itu sebelum ini hanya memerlukan satu kemenangan sebelum dinobatkan sebagai juara.

Namun kekalahan City yang berada di kedudukan kedua liga, mempercepatkan kemenangan itu.

Penularan pandemik COVID-19 di seluruh dunia yang mengubah segala bentuk permainan dengan prosedur operasi standard (SOP) yang ketat, tidak mematahkan semangat bagi peminat liga juara yang menantikan saingan untuk terus beraksi.

Akibat pandemik itu, tiada sambutan secara besar-besaran dibuat seperti sambutan kemenangan oleh kelab-kelab sebelum ini.

Hanya puluhan peminat berada di luar Anfield apabila wisel penamat perlawanan dibunyikan di Stamford Bridge, diikuti sorakan dan percikan bunga api.

“Ini satu momen yang sangat istimewa, saya sangat sangat terharu,” kata pengurus Liverpool Jürgen Klopp, yang hampir mengalirkan air mata kegembiraan ketika bercakap kepada stesen Sky Sports menerusi video.

“Saya tak sangka begini perasaannya. Saya tak pernah tahu,” tambahnya.


Sekatan Jalan Raya Di Batition Akan Ditutup

SANDAKAN: Polis Diraja Malaysia (PDRM) akan tutup sekatan jalan raya di kawasan Botition, Beluran sebagai langkah mengatur gerak petugas keselamatan membuat pemantauan susulan pelaksanaan Perintah Kawalan Pergerakan Fasa ke-4.

Ketua Polis Daerah Beluran Superintendan Kasim Muda berkata, pihaknya kemungkinan besar akan tutup satu lokasi sekatan jalan raya di kawasan Botition dan polis akan buat pemeriksaan ‘Snapchek’.

“Pihaknya akan lebih memberi tumpuan kepada pasukan pemantau bagi kawasan Paitan, Telupid dan Beluran. Kita kurangkan satu sekatan jalan raya tetapi kita tambah pasukan pemantau,” katanya.

Beliau berkata bagi Parlimen Beluran terdapat empat sekatan jalan raya yang beroperasi 24 jam di kawasan simpang Beluran, Telupid, Botition dan di Paitan.

“Jumlah kenderaan yang diperiksa secara purata harian kenderaan jalan utama ini (Sandakan-Telupid-Ranau) lebih kurang 60 hingga 70 buah kenderaan, bagi kawasan Paitan dan Botition hanya lebih kurang 20 atau 30 buah sahaja,” katanya.

Kasim berkata tiada sebarang kesalahan yang dilakukan oleh pengguna kenderaan ketika melalui sekatan jalan raya.

“Kecuali ada satu notis bagi kenderaan membawa barang-barang yang tidak dibenarkan,” katanya kepada media ketika membuat tinjauan di sekatan jalan raya simpang Beluran.

Beliau turut berkesempatan bersama pegawai dan anggota keselamatan di sekatan jalan raya simpang Beluran yang turut dihadiri Ketua Polis Daerah Sandakan Asisten Komisioner Mohd Azhar Hamin dan Timbalan Ketua Polis Daerah Sandakan Superintendan Abdul Fuad Abdul Malek.

Dalam pada itu, Kasim berkata terdapat 10 tangkapan telah dibuat sepanjang PKP dilaksanakan dimana empat individu ditahan di Telupid dan enam individu lagi di Beluran.

Ditanya adakah kedai-kedai di Parlimen Beluran ini sudah dibuka, beliau berkata setakat ini masih lagi mengikut arahan-arahan semasa daripada Kerajaan Negeri Sabah dan mengikut syarat-syarat yang dikeluarkan Majlis Daerah Beluran.

“Sebagai contoh, kedai-kedai perkakasan dibuka pada waktu yang ditetapkan saja iaitu Selasa, Khamis dan kedai-kedai menjual makanan burung ataupun makanan ayam dibuka tiga kali seminggu pada hari Isnin, Rabu dan Jumaat.

“Untuk kedai-kedai dan restoran masih lagi buat secara bawa balik (tapau) atau pesan dan bungkus, kita belum membenarkan menghidangkan makanan. Pihak kita masih lagi menunggu arahan selanjutnya daripada Majlis Keselamatan Negara (MKN) Sabah,” katanya.

Kasim menasihatkan kepada orang ramai agar mematuhi arahan-arahan yang diberikan oleh MKN dan kerajaan untuk memastikan penjarakan sosial, pergerakan-pergerakan dilaporkan dahulu kepada pihak polis untuk mendapat kebenaran terutama antara daerah ke daerah.

“Saya nasihatkan kepada mereka yang mana melalui sekatan-sekatan jalan raya ini yang diberi nasihat oleh pihak polis, sila patuhi nasihat-nasihat kita supaya tidak diambil tindakan dibawah PKP,” katanya.- Utusan Borneo


Lima Ditahan Sedang Ubahsuai Restoran Di Kolombong

KOTA KINABALU: Polis menahan lima lelaki yang sedang melakukan kerja-kerja pengubahsuaian sebuah restoran tanpa permit dan ingkar Perintah Kawalan Pergerakan (PKP) di Kolombong Baru di Kota Kinabalu, pagi tadi.

Semua suspek berusia 18 hingga 54 tahun ditahan anggota Balai Polis Inanam yang sedang membuat rondaan cegah jenayah dan pematuhan PKP, jam 11 pagi.

Timbalan Ketua Polis Daerah Kota Kinabalu Superintendan George Abd Rakman berkata, siasatan mendapati, pemilik restoran membenarkan mereka melakukan kerja-kerja pengubahan kecil terbabit.

“Tiga daripada suspek tinggal di Putatan manakala dua lagi masing-masing tinggal Petagas dan Penampang.

“Semua suspek dibawa ke IPD Kota Kinabalu untuk siasatan lanjut mengikut Seksyen 269 Kanun Keseksaan,” katanya pada kenyataan.

Kes turut disiasat mengikut Seksyen 22(b) Akta Pencegahan dan Pengawalan Penyakit Berjangkit 1988 serta Peraturan 11(1) Peraturan-Peraturan Pencegahan Penyakit Berjangkit (Langkah-Langkah Di Dalam Kawasan Tempat Jangkitan) (No.2) 2020. – BH Online


Paraglider Parah Jatuh Pada Ketinggian 120 Meter

RANAU: Seorang pemain sukan luncur udara atau paragliding warga tempatan berdepan detik cemas apabila paragliding yang dinaiki terhempas dari ketinggian 120 meter, di sini petang tadi.

Paraglider lelaki, Didi Alwin, 25, dilaporkan mengalami kecederaan pada bahagian rusuk dada dalam kejadian yang berlaku pada 2.33 petang itu.

Pusat Gerakan Operasi Jabatan Bomba dan Penyelamat Malaysia (JBPM) Ranau menerima panggilan kecemasan mengenai kejadian itu pada 2.33 petang sebelum mengerakkan sebuah jentera kecemasan FRT.

Operasi itu diketuai seorang Pegawai Bomba Kanan II Wasli Saupin dengan bantuan lapan anggota JBPM.

Menurut komander operasi,  paragliding itu terhempas akibat daripada angin kencang dan terdapat seorang mangsa, iaitu Didi Alwin mengalami kecederaan.

Mangsa telah diberi rawatan awal oleh pasukan EMRS dan dibawa keluar dengan stretcher ke laluan utama sejuah 1km.

Mangsa diserahkan kepada pihak perubatan dan dihantar ke Hospital Ranau dengan menggunakan ambulans untuk tindakan susulan.

Insiden ini merupakan kejadian kedua selepas kes pertama pada 17 Januari lalu dimana, seorang paragliding warga tempatan dan seorang wanita warga China terjatuh dari ketinggian 15 meter ketika hampir mendarat di Kompleks Sukan Ranau.

Paraglider lelaki, Yusof Mamat, 48, dilaporkan terseliuh kaki kanan manakala, penumpang, Zhau Ting, 28, patah kaki kanan dalam kejadian berkenaan. – BorneoToday


Lebih Separuh Jangkitan Baharu Di Sabah Babit Individu Lengkap Divaksin

KOTA KINABALU: Sikap degil individu lengkap divaksin mengambil mudah pematuhan prosedur operasi standard (SOP) menyumbang kumpulan berkenaan mewakili lebih separuh jangkitan baharu, setiap hari di Sabah.

Menteri Kerajaan Tempatan dan Perumahan Sabah Masidi Manjun, berkata ia mengambil kira statistik data kesihatan sejak 13 Nov, membabitkan jangkitan Covid-19.

Katanya, daripada sejumlah 5,076 individu dijangkiti bermula tarikh berkenaan, seramai 3,510 sudah menerima dos lengkap vaksin.

“Sikap mengambil mudah dalam kalangan individu lengkap divaksin cukup membimbangkan,” katanya kepada FMT.

“Ia boleh mencetuskan gelombang baharu jangkitan yang mampu memberi kesan terhadap kapasiti perkhidmatan kesihatan. Walaupun jangkitan virus terhadap individu lengkap divaksin hanya menyumbang simptom sederhana, mereka masih membawa virus itu untuk dijangkiti kepada orang lain, termasuk kanak-kanak yang belum layak menerima vaksin,” katanya.

Masidi yang juga jurucakap harian perkembangan harian Covid-19, berkata rakyat Sabah perlu mengambil pengajaran gelombang jangkitan baharu di banyak negara Eropah, kesan daripada sikap mengambil mudah dan enggan mematuhi SOP, termasuk nasihat kesihatan awam.

“Setakat semalam, kadar jangkitan di Sabah adalah 1.0, kini meningkat kepada 1.01,” katanya.

Beliau berkata, Ketua Pengarah Kesihatan Dr Noor Hisham Abdullah, berulang kali mengingatkan rakyat sentiasa berwaspada demi mengelak gelombang baharu.

Sabah merekodkan 526 jangkitan Covid-19 dalam tempoh 24 jam lalu, meningkat 41 kes berbanding semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang motosikal maut langgar tiang papan tanda

LABUAN: Seorang lelaki dipercayai menunggang motosikal dalam keadaan mabuk, maut selepas merempuh tiang papan tanda di Jalan Bunga Matahari, di sini, awal pagi semalam.

Dalam kejadian jam 4.45 pagi, Bobleeroy Salleh, 20, meninggal dunia di lokasi nahas akibat kecederaan parah di kepala dan badan.

Difahamkan, mangsa menunggang motosikal Modenas Kriss bersendirian menuju ke arah Jalan Tun Mustapha sebelum dipercayai hilang kawalan lalu melanggar tiang papan tanda terbabit.

Ketua Polis Daerah Labuan, Superintendan Muhamad Farid Ahmad, berkata siasatan awal mendapati mangsa yang berasal dari Tenom, tidak memiliki lesen motosikal.

“Mangsa disyaki menunggang motosikal dalam keadaan mabuk dan ketika kejadian, keadaan jalan serta cuaca adalah baik.

“Mayat mangsa sudah dihantar ke Hospital Nukleus Wilayah Persekutuan Labuan bagi proses bedah siasat, manakala motosikal terbabit dihantar ke Puspakom untuk ujian,” katanya dalam satu kenyataan media, hari ini.

Beliau berkata, kes disiasat mengikut Seksyen 41(1) Akta Pengangkutan Jalan 1987 dan saksi kejadian diminta tampil untuk membantu siasatan lanjut. – Berita Harian


Premis Hiburan Diserbu, Penjaga & Deejay Ditahan

KOTA KINABALU: Sebahagian besar pelanggan yang sedang asyik berhibur di sebuah premis hiburan di Cyber Perdana, Jalan Lintas, di sini, terkejut apabila diserbu sepasukan polis, awal pagi tadi.

Serbuan kira-kira pukul 3 pagi itu dijalankan oleh polis dari Bahagian Siasatan Jenayah dan Siasatan Jenayah Narkotik Ibu Pejabat Polis Daerah (IPD) Kota Kinabalu dalam Ops Noda/Cantas/Tapis.

Ketua Polis Daerah Kota Kinabalu, Asisten Komisioner Habibi Majinji berkata, ketika serbuan, seramai 70 individu yang sedang berhibur di dalam premis hiburan itu diperiksa dengan pecahan 42 lelaki dan 28 wanita.

“Seramai 13 lelaki dan sepuluh wanita menjalani pemeriksaan ujian air kencing namun semua mereka didapati negatif daripada sebarang kegiatan dadah.

“Seterusnya, dua lelaki yang bekerja sebagai penjaga premis dan deejay di premis berkenaan ditahan kerana beroperasi tanpa lesen perniagaan dan melebihi masa yang ditetapkan,” katanya ketika dihubungi hari ini.

Katanya, pihaknya turut merampas beberap peralatan muzik di premis berkenaan untuk siasatan lanjut.

Habibi berkata suspek yang ditahan berusia 29 dan 21 tahun serta barang rampasan di bawa ke IPD Kota Kinabalu untuk siasatan lanjut.

Kes berkenaan disiasat mengikut Seksyen 3 Ordinan Hiburan Awam 1958.


Pengadil Aksi Sabah Menentang Terengganu Digantung Tugas

KUALA LUMPUR: Pengadil perlawanan Liga Super di antara Sabah FC menentang Terengganu FC di Stadium Likas, Kota Kinabalu pada Ahad lepas, dikenakan tindakan penggantungan serta-merta selama dua minggu daripada sebarang tugasan perlawanan.

Pengerusi Jawatankuasa Pengadil Persatuan Bola Sepak Malaysia (FAM) Datuk S. Sivasundaram berkata, pengadil tersebut didapati menunjukkan prestasi kurang memuaskan sepanjang perlawanan itu, berlandaskan laporan Penilai Pengadil.

Pengadil tersebut juga akan dirujuk kepada Pengurus Pembangunan Pengadil FAM Nagor Amin Noor Mohamed, untuk mengikuti program penambahbaikan prestasi sebelum kembali bertugas bermula dari liga divisyen bawah.

“Beliau hanya akan dilantik semula sebagai pengadil perlawanan Liga Super selepas prestasinya dinilai berada pada tahap memuaskan,” katanya dalam kenyataan hari ini.

Sementara itu, pengadil perlawanan di antara Perak FC dan Johor Darul Ta’zim (JDT) di Stadium Perak, Ipoh pada hari yang sama, turut dirujuk kepada Nagor Amin kerana terdapat beberapa penambahbaikan yang perlu dibuat.

“Secara keseluruhan prestasi pengadil adalah memuaskan sepanjang perlawanan tersebut berlandaskan laporan Penilai Pengadil yang bertugas pada perlawanan tersebut,” katanya yang juga timbalan presiden FAM.

Pemain tengah JDT Natxo Insa pula, dirujuk kesnya ke Jawatankuasa Tatatertib FAM berdasarkan bukti rakaman video dan laporan pengadil ekoran tindakannya yang menyerbu dan menyentuh pengadil selepas tamat perlawanan.

Khailazuan Kidam dan Noor Azriel Baharudin merupakan pengadil yang masing-masing mengadili perlawanan Sabah FC berdepan Terengganu FC, dan Perak FC menentang Johor Darul Ta’zim (JDT) pada Ahad, yang mencetuskan ketiadakpuasan dalam kalangan peminat dan juga netizen. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jari Murid Tersepit Pada Lubang Kerusi

KOTA KINABALU: Seorang murid perempuan terpaksa menahan kesakitan hampir 30 minit apabila jari telunjuk tangan kirinya tersepit pada lubang kerusi di sekolahnya di Manggatal, di sini, hari ini.

Mangsa Nafiqa Abdullah, 7, berusaha mengeluarkan jarinya dengan dibantu guru dan ibunya termasuk menggunakan minyak namun gagal.

Berikutan itu, pasukan bomba dipanggil bagi membantu mengeluarkan jari mangsa terbabit.

Ketua Operasi Balai Bomba dan Penyelamat (BBP) Kota Kinabalu, Zainuddin Saidi berkata, pihaknya menerima panggilan kecemasan jari seorang murid tersepit di lubang, jam 12.50 tengah hari.

“Sebuah jentera dan EMRS dengan kekuatan lima anggota bergegas ke lokasi kejadian dan didapati jari telunjuk tangan kiri murid perempuan tersepit pada lubang kerusi plastik di makmal sekolah.

“Susulan itu, pasukan bomba bertindak menggunakan gergaji besi dan playar. Ketika itu mangsa menangsi kesakitan namun berjaya ditenangkan,” katanya ketika dihubungi, hari ini.

Menurutnya, jari mangsa berjaya dikeluarkan dan seterusnya diberi rawatan awal anggota EMRS.

“Mangsa kemudian dihantar ke Hospital Wanita dan Kanak-Kanak Sabah (HWKKS) Likas untuk rawatan lanjut.

“Operasi menyelamat tamat sepenuhnya jam 1.49 petang tadi,” katanya.


Guru dari ‘neraka’

TUSCANY (Itali): Dua guru tadika warga China di Itali ditangkap selepas satu rakaman video dari kamera tersembunyi menunjukkan mereka memukul, menendang dan mengheret kanak-kanak di bawah jagaan mereka.

Media Itali melaporkan, melalui kamera yang dipasang secara rahsia oleh polis, Zheng Moli, 38, dan Hong Pingping, 26, didapati mendera kanak-kanak berusia dalam lingkungan tiga hingga enam tahun itu sebanyak 41 kali pada bulan lalu sahaja.

Dalam rakaman video yang disiarkan polis, menunjukkan seorang guru wanita menampar dan menendang seorang kanak-kanak yang duduk di kerusi sebelum mengheretnya keluar kelas.

Seorang lagi guru wanita pula dilihat mengangkat dan menghayun seorang kanak-kanak ketika memarahinya.

Satu lagi kejadian berasingan, seorang guru mengejar seorang kanak-kanak lelaki dan memukulnya dengan menggunakan mop.

Kamera itu turut merakamkan kanak-kanak dipukul dengan rotan dan jatuh selepas ditolak oleh guru di tadika berkenaan.

Media di China melaporkan, Zheng yang memperoleh ijazah pendidikan di China mendakwa, dia bukan mendera tetapi itu adalah cara pengajaran yang biasa dilakukan negara asalnya.

“Tiada siapa yang memberitahu saya supaya tidak menggunakan rotan di Itali,” katanya yang menambah tujuan menggunakan rotan adalah untuk mendisiplinkan kanak-kanak.

Kedua-dua guru wanita itu yang bekerja di sebuah tadika di China Town di Prato ditangkap pada 31 Januari lalu dan kini didakwa di mahkamah.

Menurut laporan La Repubblica Firenze, kanak-kanak yang belajar di tadika itu adalah daripada penduduk etnik Cina yang menetap di Itali. – Agensi


Nasihat Kepada Ahli Warisan, Jangan Seperti ‘Lalang Ikut Angin’

SEMPORNA, 29 Jun – Naib Presiden Parti Warisan Sabah (Warisan) Datuk Jaujan Sambakong, menasihatkan anggota parti berkenaan agar tidak seperti ‘lalang ikut angin’ iaitu tidak teguh dengan pendirian.

Katanya, anggota parti berkenaan perlu memegang teguh perjuangan parti, demi memperjuangkan nasib rakyat di negeri ini.

“Tanpa semangat juang yang tinggi, sudah tentu bukan sahaja kekuatan malah untuk membangunkan Sabah dan memenuhi tuntutan rakyat sukar dilaksanakan seperti yang telah dirancangkan.

“Ketika penubuhan parti ini, kita menunjukkan semangat yang berkobar-kobar sehingga dapat menumbangkan kerajaan terdahulu, dan saya mahu semangat itu diteruskan kerana kita telah menjadi kerajaan,” katanya pada Program Penyerahan Kad Keahlian Parti Warisan Sabah di sini, hari ini.

Sementara itu, Jaujan yang juga Timbalan Ketua Menteri Sabah berkata rakyat Sabah juga perlu memberi ruang dan masa kepada kerajaan untuk menyusun jawatan, agensi kerajaan dengan perancangan untuk membangunkan negeri ini.

“Perancangan ini pasti dapat dilaksanakan sekiranya rakyat bersabar dengan semangat juang yang tinggi kerana bukan mudah untuk melaksanakan pembangunan kerana ia mengambil masa,”katanya.


KPDNHEP Sabah sita pelbagai barangan bernilai RM2.2 juta

KOTA KINBALU: Kementerian Perdagangan Dalam Negeri dan Hal Ehwal Pengguna (KPDNHEP) Sabah menyita pelbagai barangan  bernilai RM2.2 juta berikutan kesalahan dilakukan peniaga sepanjang tahun ini.

Timbalan Pengarah KPDNHEP Sabah merangkap Ketua Pegawai Penguatkuasa Negeri, V Ravichandran  berkata kutipan denda yang diperolehi pula sebanyak RM65,000 serta RM138,300 kompaun setakat semalam.

Beliau berkata KPDNHEP Sabah juga telah melakukan pemeriksaan ke atas 16,454 premis perniagaan di seluruh negeri selain pemeriksaan diperingkat penjual, peruncit, pemborong dan pembekal.

“Kita turut mengambil tindakan undang-undang ke atas 748 peniaga ekoran melakukan kesalahan serta melanggar akta di bawah kementerian.

“Selain itu, kita memerima sebanyak 521 aduan di seluruh negeri dan menerusi jumlah ini, sebanyak 485 aduan sudah selesai disiasat manakala 36 aduan lagi masih dalam siasatan.

“Antara aduan yang kita perolehi termasuklah berkaitan makanan serta minuman mahal dan terdapat penjualan barangan tiruan,” katanya kepada pemberita selepas selepas Program Pemeriksaan Bazar Ramadan 2019 di Lintasan Deasoka, di sini semalam.

Turut serta Ketua Penolong Pegawai Kesihatab Persekitaran Kawasan Kota Kinabalu, Mohmad Sha Harun dan Pegawai Kesihatan Persekitaran Kota Kinabalu, Moizin Tikuson.

Dilaksanakan bermula 7 Mei sehingga 4 Jun hadapan, terdapat sebanyak 88 tapak bazar Ramadan di seluruh negeri yang diluluskan kerajaan dan penguatkuasa tempatan utk dijadikan tapak bazar ramadan untuk tahun ini.

Dalam pada itu, Ravichandran berkata masih ramai peniaga di negeri berkenaan mematuhi undang-undang ditetapkan kementerian dan berharap momentum terbabit dapat dikekalkan sepanjang masa agar pengguna bdapat menyambut musim perayaan dalam suasana meriah tetapi tidak membebankan.

Sementara itu, Mohamad Sha menyatakan Ops Bazar Ramadan disertai bersama KPDNHEP Sabah itu bertujuan bagi memantau tahap kebersihan di bazar Ramadan pada tahun ini.

Katanya beberapa peniaga membabitkan kira-kira 40 gerai di Lintasan Deasoka ini sudah diberikan amaran atas kesalahan pemakaian pelindungan kurang lengkap atau tidak sempurna.

Jelasnya pihak kesihatan telah meminta peniaga memakai perlindungan lengkapbertujuan melindungi makanan dan minuman yang dijual daripada pencemaran selain kejadian penyakit berjangkit melalui makanan.

Menurutnya tiada notis kompaun dikeluarkan semasa pemeriksaan itu kerana ramai peniaga mempunyai suntikan, mengikuti kursus dan memiliki pakaian perlindungan. – SabahNews Today


UMNO Kalabakan Sudah Hantar Senarai Calon PRU15

TAWAU: UMNO Kalabakan mengesahkan sudah menghantar senarai nama calon untuk dipilih oleh pucuk pimpinan bertanding pada Pilihan Raya Umum ke-15 (PRU15) akan datang.

Ketuanya, Andi Muhammad Suryady Bandy berkata pihaknya sudah menyenaraikan dan menghantar beberapa nama untuk calon kerusi Parlimen Kalabakan.

“Kita sudah teliti beberapa nama yang diyakini boleh menang dan dapat menambat hati rakyat pada PRU akan datang.

“Saya yakin pucuk pimpinan di peringkat negeri dan pusat akan menilai senarai calon tersebut berdasarkan prestasi serta kebolehan mereka,” katanya.

Suryady yang juga Pembantu Menteri Belia dan Sukan Sabah merangkap Ahli Dewan Undangan Negeri (ADUN) Tanjung Batu menambah walaupun tarikh PRU masih belum pasti, tetapi UMNO Kalabakan sudah lama bersiap sedia dengan kerja-kerja turun padang.

“Kita juga sudah diarah untuk lebih bersiap sedia dari segi jentera di peringkat bahagian dan Pusat Daerah Mengundi (PDM) pada Konvensyen Barisan Nasional (BN) minggu lalu.

“Selain itu, kita juga sudah mengadakan kursus dan memberi makluman awal kepada seluruh jentera parti supaya sentiasa bersiap sedia,” ujarnya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Sampai Hati Buang Baby Comel Tidak Berdosa’ – Bayi Ditemui Dalam Tong Sampah Bersalut Najis

Seorang bayi yang baru dilahirkan ditemui dalam tong sampah di tepi jalan dalam kejadian yang dipercayai berlaku di Thailand.

Berdasarkan gambar-gambar sumber, bayi itu ditemui dalam keadaan kepalanya menghala ke bawah tong sampah, tidak berpakaian dan bersalut dengan najis.

Mujur ada orang awam yang kebetulan melalui kawasan itu terdengar suara tangisannya lalu menghubungi pihak berkuasa mengenai penemuan yang tidak dijangkakan itu.

Bayi itu kini telah diselamatkan dan dibawa ke hospital untuk mendapatkan rawatan.

Sementara itu di media sosial, netizen menyelar tindakan si ibu yang tidak berperikemanusiaan sehingga tergamak membuang zuriatnya sendiri.


Percepatkan Penghantaran Bekalan Vaksin Ke Sabah – Hajiji

KUALA LUMPUR: Kerajaan Persekutuan digesa untuk mempercepatkan penghantaran bekalan vaksin COVID-19 ke Sabah dalam usaha menjayakan Program Imunisasi COVID-19 Kebangsaan (PICK).

Ketua Menteri Sabah, Datuk Seri Hajiji Noor berkata, kekurangan bekalan vaksin yang dihadapi negeri itu menyukarkan PICK sekali gus memberi kesan terhadap Program Imunisasi Industri COVID-19 Kerjasama Awam-Swasta (PIKAS) yang bermula bulan ini.

“Kerajaan negeri telah membuka 151 pusat pemberian vaksin (PPV) di seluruh Sabah dan menjalankan program outreach ke pedalaman negeri ini.

“Saya berharap bekalan vaksin dapat sampai ke Sabah secepat mungkin demi mencapai matlamat PICK di negeri ini yang menyasarkan 30,000 suntikan sehari,” katanya dalam kenyataan di pada Isnin.

Terdahulu, Hajiji mengadakan pertemuan dengan Pengerusi Dewan Perniagaan dan Perindustrian Antarabangsa Malaysia (MICCI) Sabah, Datuk Seri Wong Khen Thau.

Dalam pertemuan itu mereka turut membincangkan kesan pandemik terhadap ekonomi Sabah.

Sehubungan dengan itu, kerajaan negeri akan terus memastikan lebih ramai orang yang diberi vaksinasi bagi menyekat penularan virus COVID-19.

Selain itu, pembukaan aktiviti ekonomi secara berperingkat akan dilaksanakan di negeri ini.

MICC memiliki jaringan dan rangkaian antarabangsa yang luas, yang mana akan lebih stabil dalam melengkapi agenda pelaburan kerajaan negeri. – AWANI


Kenapa Orang Tempatan Dilayan Sama Seperti PTI Untuk Terima Vaksin, Soal Warisan

KOTA KINABALU: Naib Presiden Warisan Junz Wong mempersoal tindakan kerajaan negeri membenarkan penduduk di Sabah menerima vaksin Covid-19 secara ‘walk in’ termasuk golongan bukan warganegara.

Katanya, kemudahan yang diberikan itu menunjukkan rakyat tempatan dilayan sama seperti warga asing walaupun masih ramai dalam kalangan penduduk tempatan belum divaksin.

“Wajarkah PTI (pendatang tanpa izin) menerima layanan yang sama seperti Sabahans, sedangkan orang Sabah sendiri pun ramai yang masih belum divaksin?

“Seeloknya kita fokus pada orang Sabah dulu, kemudian barulah kita menyediakan pelan pelaksanaan yang berbeza untuk PTI,” katanya dalam kenyataan, hari ini.

Junz yang juga Adun Tanjung Aru berkata, kerajaan yang diterajui Gabungan Rakyat Sabah (GRS) juga perlu memikir semula keputusan membenar ‘walk-in’ secara beramai-ramai ke pusat pemberian vaksin (PPV) di seluruh Sabah.

Katanya, kemudahan yang diumumkan Menteri Kerajaan Tempatan dan Perumahan Masidi Manjun itu mungkin akan mengundang ‘malapetaka’ di Sabah.

“Adakah GRS bertanya nasihat doktor dan petugas barisan hadapan sebelum membuat keputusan sedemikian?

“Apa pendirian Pengarah Kesihatan Sabah yang baharu, Dr Rose Nani Mudin? Polisi setengah masak sebegini bukan saja tidak bertanggungjawab, malah menghancurkan.

“Pernahkah GRS terfikir tentang apa yang akan berlaku sekiranya dalam beribu-ribu yang ‘walk-in’, salah seorang positif Covid-19?” katanya.

Beliau berkata, prosedur operasi standard (SOP) dan pelan yang berbeza perlu dibuat untuk proses vaksinasi secara ‘walk in’.

Katanya, antara pelan yang boleh dilakukan ialah mengasingkan PPV yang boleh dan tidak boleh ‘walk in’.

“Ada yang sudah daftar MySejahtera dan mahu ‘walk-in’, golongan ini memerlukan satu set SOP dan begitu juga yang tidak daftar MySejahtera dan mahu ‘walk-in’.

“Saya rasa idea ‘walk-in’ adalah baik, tapi ia perlu teratur dan dilaksanakan dengan SOP yang ketat, kerana kita mahu elak malapetaka berlaku di mana ribuan orang bersesak-sesak di suatu tempat,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah Sedia Hadapi PRK Kimanis, Calon Sudah Dikenalpasti

KOTA KINABALU: Barisan Nasional (BN) dan UMNO Sabah bersiap sedia untuk menghadapi pilihan raya kecil (PRK) Parlimen Kimanis yang dijangka diadakan dalam waktu terdekat, kata Pengerusi BN dan UMNO Sabah Dato’ Sri Bung Moktar.

Beliau berkata, PRK itu dilihat amat penting untuk BN/UMNO Sabah menguatkan jentera parti secara keseluruhannya dan meninjau maklum balas anggota akar umbi selain mendengar sebarang permasalahan yang dihadapi rakyat setempat.

“Kita sudah menjangka PRK akan berlaku di kawasan ini oleh itu usaha kita adalah bagi melicinkan lagi aturan gerak kerja yang akan dilakukan sepanjang PRK berkenaan walaupun sebelum ini kita sudah turun padang menemuai ahli dan rakyat di kawasan ini,” katanya.

Beliau berkata demikian ketika dihubungi bagi mengulas persediaan BN dan UMNO Sabah bagi menghadapi PRK Kimanis.

PRK Parlimen Kimanis akan diadakan ekoran keputusan Mahkamah Persekutuan semalam mengekalkan keputusan Mahkamah Pilihan Raya, yang menolak kemenangan Datuk Seri Anifah Aman bagi kerusi Parlimen Kimanis pada Pilihan Raya Umum Ke-14 (PRU-14) lalu.

Panel lima hakim diketuai Ketua Hakim Negara Tan Sri Tengku Maimun Tuan Mat sebulat suara menolak rayuan Anifah selepas mendapati Hakim Mahkamah Pilihan Raya tidak terkhilaf dalam membuat penemuan fakta.

Mengikut Tengku Maimun dalam penghakimannya, hakim Mahkamah Pilihan Raya tidak terkhilaf apabila mendapati terdapat banyak percanggahan dan tindakan yang tidak mematuhi undang-undang pilihan raya, yang akhirnya memberi kesan kepada hasil keputusan pilihan raya.

Pada PRU-14, 9 Mei tahun lalu, Anifah memenangi kerusi Parlimen Kimanis dengan majoriti tipis 156 undi.

Anifah memperolehi 11,942 undi dalam pertandingan tiga penjuru menentang Karim yang mendapat 11,786 undi dan calon Parti Harapan Rakyat Sabah, Jaafar Ismail yang menerima 1,300 undi.

Menurut Bung yang juga Ahli Majlis Tertinggi Umno dengan gerak kerja di kawasan ini yang dilakukan sebelum ini beliau yakin BN akan mempertahankan kerusinya di kawasan itu.

“Banyak isu yang kita perjelaskan kepada pengundi soal janji kerajaan, soal kos sara hidup yang tinggi, beberapa agenda pembangunan dan yang menarik untuk PRK kali ini adalah kuasa autonomi yang diberikan kepada UMNO Sabah yang akan diputuskan semasa Perhimpunan Agung UMNO Disember ini,” katanya.

Ditanya soal calon yang bakal diletakkan dalam PRK kali ini Bung berkata ada beberapa individu sudah dikenal pasti dan bakal diumumkan kelak sebelum proses penamaan calon.

“Soal calon, kita sudah kenal pasti yang sudah tentu diterima oleh rakyat setempat apalagi dengan kuasa Atunomi UMNO Sabah kita akan pilih dan tentukan nanti,” katanya.


Banjir Sabah: 3,310 Mangsa Di Pusat Pemindahan

KOTA KINABALU: Seramai 3,310 orang mangsa banjir Sabah meliputi 1,316 keluarga membabitkan enam daerah masih ditempatkan di 30 pusat pemindahan sementara (PPS), setakat 9 pagi ini.

Bagaimanapun, jumlah berkenaan menunjukkan sedikit penurunan berbanding 3,329 orang daripada 1,231 keluarga, pada 9 malam tadi.

Jurucakap Angkatan Pertahanan Awam Malaysia (APM) Sabah berkata, enam daerah yang masih terjejas banjir Kota Marudu, Paitan, Beluran, Telupid, Sandakan dan Pitas.

“Kota Marudu kekal daerah yang mencatatkan jumlah mangsa banjir tertinggi iaitu 2,653 membabitkan 1,113 keluarga dan kini ditempatkan di 13 PPS.

“Daerah Pitas merekodkan 296 penduduk terjejas banjir membabitkan 123 keluarga yang berada di empat PPS.

“Seramai 172 mangsa daripada 38 keluarga pula dicatatkan di daerah Telupid, yang masih berada di tujuh PPS,” katanya dalam kenyataan media, di sini, hari ini

Mengulas lanjut, jurucakap APM Sabah menyatakan seramai 102 orang penduduk terjejas banjir membabitkan 24 keluarga masih berada di tiga PPS bagi daerah Paitan.

Menurutnya, dua daerah lain kekal merekodkan mangsa banjir ialah Sandakan dengan seramai 46 mangsa membabitkan tujuh keluarga di satu PPS, manakala Beluran dengan 41 mangsa daripada 11 keluarga yang masih berada dua PPS. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Emas Cedera Dipukul Empat Lelaki Guna Botol Minuman Keras Di Inanam

KOTA KINABALU: Seorang warga emas mengalami kecederaan dikepala selepas dipukul sekumpulan lelaki menggunakan botol minuman keras di pekan Inanam, kelmarin.

Dalam kejadian kira-kira pukul 8 malam itu, lelaki berusia 73 tahun tersebut dipercayai berjalan melalui lorong antara kedai dan Pasar Besar Inanam untuk pergi ke sebuah kedai minum bagi tujuan menonton televisyen.

Pemangku Ketua Polis Daerah Kota Kinabalu, Superintendan George Abd Rakman berkata bagaimanapun mangsa secara tiba-tiba didatangi empat lelaki tidak dikenali dan salah seorang suspek menyatakan untuk meminjam telefon bimbit mangsa.

George berkata mangsa yang memberi pinjam telefon bimbit kemudiannya mahu meminta semula telefon milik mangsa namun seorang lagi suspek memarahi warga emas berkenaan sebelum semua suspek memukul kepala mangsa menggunakan botol minuman keras secara bergilir-gilir sebanyak tiga kali.

“Mangsa yang berada dalam keadan cedera cuba meminta pertolongan dan secara kebetulan terdapat seorang anggota Rela berada di kawasan berhampiran.

“Anggora Rela terbabit membantu mangsa meleraikan pergaduhan sebelum menelefon anak mangsa bagi memaklumkan keadaan mangsa,” katanya dalam kenyataan di sini.

Dalam pada itu, George berkata warga emas itu telah membuat pemeriksaan barangan milik mangsa dan mendapati ada barangan yang hilang seperti seutas rantai berwarna emas, sebentuk cincin emas dan telefon bimbit jenama Lenovo yang dianggarkan keseluruhan bernilai RM2,000.

Beliau berkata mangsa mendapatkan rawatan di Hospital Queen Elizabeth serta menjalani pemedahan darah beku di kepala pada hari sama dan kini berada dalam keadaan stabil.

Sementara itu, George berkata pihaknya  kini giat mengesan dan memburu empat suspek lelaki terbabit dalam kes samun terbabit.

“Orang awam yang mempunyai sebarang maklumat lengkap berkaitan kejadian ini boleh menyalurkan infomasi kepada pihak polis untuk membantu siasatan,” katanya.

Menurut beliau kes disiasat mengikut Seksyen 395/397 Kanun Keseksaan iaitu samun berkumpulan menggunakan senjata hingga menyebabkan kecederaan.

Tambahnya hukuman penjara maksimum 20 tahun dan sebatan sekiranya disabitkan kesalahan. – SabahNews Today


Tolak Politik Perkauman Yang Bawa Perpecahan Di Sabah

LAHAD DATU: Skuad Sabil Sabah yang dibentuk dalam kalangan Pemuda UMNO dikhuatiri akan memainkan sentimen keagamaan dalam usaha parti itu berdepan Pilihan Raya Negeri (PRN) bulan depan.

Penggiat badan bukan kerajaan belia dan ahli Parti Warisan Sabah (Warisan), Muhammad Abdul Karim mendakwa, Skuad Sabil yang mewakili gerakan anak muda UMNO diwujudkan untuk menyemarakkan idealisme perjuangan yang dikhuatiri menyeleweng dari norma perpaduan kaum khususnya di Sabah.

Sehubungan itu, beliau membuat laporan polis di Ibu Pejabat Polis Daerah Lahad Datu terhadap penubuhan Skuad Sabil yang disifatkannya menimbulkan kesangsian kerana peranannya dilihat sebagai jentera parti.

Menurut Muhammad, rakyat Sabah menolak politik perkauman dan sentimen agama yang akan membawa kepada perpecahan.

“Sentimen keagamaan dalam politik yang dibawa UMNO tidak sepatutnya diamalkan di Sabah kerana negeri ini terkenal dengan masyarakat majmuk yang hidup harmoni.

“Oleh itu, kita meminta pihak polis untuk melakukan siasatan dan berjaga-jaga dengan skuad ini sepanjang pilihan raya nanti,” katanya kepada wartawan selepas membuat laporan polis berkenaan pada Khamis.

Muhammad Abdul Karim yang seorang peguam berkata, Sabah merupakan sebuah negeri yang terdiri daripada pelbagai etnik berlatar belakang kepercayaan dan agama yang berbeza-beza, justeru denga wujudnya Skuad Sabil pasti mengancam hubungan antara etnik yang ada.

“Kita mahu pilihan raya kali ini berjalan dengan aman dan tidak berlaku provokasi melampau seperti pada Pilihan Raya Kecil Kimanis yang lalu di mana berlaku provokasi yang menggugat keamanan,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP Perlu Disambung, Tunggu 10 April Ini?

KUALA LUMPUR: Meskipun ada petanda awal yang baik, masih awal untuk membuat kesimpulan mengenai keberkesanan Perintah Kawalan Pergerakan (PKP), kata Ketua Pengarah Kesihatan, Datuk Dr Noor Hisham Abdullah.

Beliau berkata, tempoh dua minggu fasa kedua PKP ini adalah waktu genting untuk menilai keberkesanannya.

“Kita akan menilai semula keberkesanan pada hari ke-10 sama ada PKP perlu disambung atau sebaliknya.

“Beberapa hari sebelum tamat PKP kedua ini kita akan lihat keberkesanannya, walaupun semalam saya mengatakan ada petanda awal menunjukkan prestasi baik tetapi jangkaan itu terlalu awal untuk membuat sebarang kesimpulan,” katanya dalam sidang media khas Covid-19 di Putrajaya, hari ini.

Dr Noor Hisham berkata, apa yang penting dalam tempoh dua minggu ini adalah untuk melandaikan graf.

“Alasan utama untuk kita melandaikan graf kerana bukan kita jangka kosong peratus kes Covid-19 dalam negara ini, tetapi untuk membolehkan hospital kita dapat menerima pesakit jika kes naik mendadak.

“Jika kita lihat pesakit di Unit Rawatan Rapi (ICU) juga meningkat, jadi kita perlu memastikan kapasiti hospital mampu menampung jumlah pesakit untuk menyediakan perkhidmatan terbaik bagi pesakit,” katanya.

Sementara itu, Noor Hisham berkata, kadar kematian di Malaysia masih rendah iaitu 1.6 peratus jika dibandingkan dengan negara lain.

“Kita juga menubuhkan Jawatankuasa Semakan Kematian Covid-19 Kebangsaan diketuai Datuk Dr Christopher Lee untuk mengenal pasti dan menasihatkan trend tertentu penyebab kematian.

“Kita dapati ada beberapa golongan berisiko iaitu kebanyakan mempunyai sejarah kesihatan seperti kencing manis, darah tinggi mencatatkan 67 peratus.

“Selain golongan kedua pula usia lebih lanjut dan juga mereka yang lewat menerima rawatan menyebabkan radang paru-paru sudah dijangkiti seperti pesakit berusia 20-an dan 30-an,” katanya.